**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Οκτωβρίου 2024, ημέρα Τρίτη και ώρα 14.05΄, στην Αίθουσα «**Προέδρου Αθανασίου Κωνστ. Τσαλδάρη» (223)** τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών: «Κύρωση της υπ’ αριθ. 79-1 Απόφασης του Συμβουλίου Διοικητών του Διεθνούς Νομισματικού Ταμείου σχετικά με τη Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού».

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Ζεμπίλης Αθανάσιος, Θεοχάρης Θεοχάρης (Χάρης), Καββαδάς Αθανάσιος, Καλαφάτης Σταύρος, Καραμανλή Άννα, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τζανακόπουλος Δημήτριος, Τσακαλώτος Ευκλείδης, Βορύλλας Ανδρέας, Νατσιός Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος, Αυγενάκης Ελευθέριος και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδελφοι, καλό μεσημέρι και χρόνια πολλά για τη χθεσινή μέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών με τίτλο: «Κύρωση της υπ’ αριθ. 79-1 Απόφασης του Συμβουλίου Διοικητών του Διεθνούς Νομισματικού Ταμείου σχετικά με τη Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού».

Στη συνεδρίαση παρίσταται και ο Υφυπουργός Εθνικής Οικονομίας και Οικονομικών, κ. Χρίστος Δήμας.

Εισερχόμαστε στον κύκλο των τοποθετήσεων των Εισηγητών και των Ειδικών Αγορητών και όποιος άλλος συνάδελφος επιθυμεί να μιλήσει, να το δηλώσει στην Γραμματεία της Επιτροπής.

Τον λόγο έχει η Εισηγήτρια της Πλειοψηφίας, κυρία Ασημίνα Σκόνδρα για 10 λεπτά, με ανοχή.

**ΑΣΗΜΙΝΑ ΣΚΟΝΔΡΑ(Εισηγήτρια της Πλειοψηφίας):**Ευχαριστώ, κύριε Πρόεδρε. Χρόνια πολλά και από μένα σε όλους, λόγω της εθνικής επετείου.

Κύριε Υπουργέ, κυρίες και κύριοι συνάδελφοι. Σήμερα έρχεται προς συζήτηση στην Επιτροπή μας το σχέδιο νόμου που αφορά την κύρωση μιας διεθνούς συμφωνίας και ειδικότερα την υπ’ αριθμόν 79-1 Απόφαση του Συμβουλίου Διοικητών του Διεθνούς Νομισματικού Ταμείου της 15ης Δεκεμβρίου 2023, σχετικά με τη Δέκατη Έκτη Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού.

Οι Διευθετήσεις Δανεισμού, προτάθηκαν για πρώτη φορά, ύστερα από την κρίση της Τεκίλας ή αλλιώς την κρίση του Μεξικού, το 1995, στη Σύνοδο Κορυφής των G7, προκειμένου το Διεθνές Νομισματικό Ταμείο να αυξάνει τα ταμειακά διαθέσιμά του και να είναι σε θέση να ανταποκριθεί σε καταστάσεις ακραίας οικονομικής ύφεσης, στηρίζοντας το Διεθνές Νομισματικό Σύστημα.

Για παράδειγμα, 456 δισεκατομμύρια, Ειδικά Τραβηχτικά Δικαιώματα «SDR» εγκρίθηκαν στις 2 Αυγούστου του 2021 για την αντιμετώπιση της πανδημίας. Να επισημάνω πως αυτό που ονομάζουμε «Ειδικά Τραβηχτικά Δικαιώματα», τα «SDR», αποτελούν ένα είδος νομίσματος, ένα τοκοφόρο περιουσιακό στοιχείο που χρησιμοποιείται ως μέσο διευθέτησης χρέους.

Το Δεκέμβριο του 2010, υπήρξε συμφωνία να εξεταστούν τα ταμειακά διαθέσιμα του ΔΝΤ υπό το πρίσμα της Δεκάτης Τέταρτης Αναθεώρησης των Ποσοστώσεων και τα Μέρη συμφώνησαν την αλλαγή της σύνθεσης των Πόρων του ΔΝΤ σε ποσοστώσεις.

Η λειτουργία των Νέων Διευθετήσεων Δανεισμού, ενεργοποιείται ύστερα από πρόταση του Διεθνούς Νομισματικού Ταμείου και της αποδοχής της εν λόγω πρότασης από τουλάχιστον το 85% των συμμετεχόντων ενώ απαιτείται η έγκριση και του Συμβουλίου του Διεθνούς Νομισματικού Ταμείου. Η παρούσα Διευθέτηση Δανεισμού είναι η Δέκατη Έκτη κατά σειρά.

Αν και η συμμετοχή της χώρας μας προβλέφθηκε ήδη από το 2010 με την υπ’ αριθμόν 14577-(10/35)/12.04.2010, η Ελλάδα δεν προχώρησε τότε στην απόφαση λόγω των επιπτώσεων της παγκόσμιας οικονομικής κρίσης του 2008.

Ειδικότερα, το 2010 είχε αποφασιστεί η συμμετοχή 13 νέων μελών, μεταξύ αυτών και η χώρα μας, όπως, επίσης και η αύξηση των Πόρων των Συμμετεχόντων προς το Ταμείο κατά 250 δισεκατομμύρια δολάρια, με αποτέλεσμα το σύνολο των φερόμενων Ειδικών Τραβηχτικών Δικαιωμάτων να αυξηθεί από 34 δις σε 370 δις και πάμε στην παρούσα Κύρωση.

Στις 15 Δεκεμβρίου του 2023, το Εκτελεστικό συμβούλιο του διεθνούς Νομισματικού Ταμείου, υιοθέτησε την υπ’ αριθμόν 79-1 Απόφαση. Σε αυτήν, προβλέφθηκε ότι η συμμετοχή της Ελλάδος ανέρχεται στα 3.643,4 εκατομμύρια Ειδικά Τραβηχτικά Δικαιώματα. Πώς θα καλυφθούν όμως, αυτοί οι Πόροι προς το Διεθνές Νομισματικό Ταμείο; Για την παροχή των Πόρων στο Ταμείο, προβλέπεται η χορήγηση δανείων από την Τράπεζα της Ελλάδος προς το Ελληνικό Δημόσιο. Τα δε ποσά των δανείων όταν και εφόσον χρειαστούν, γιατί πρέπει να ξεκαθαρίσουμε ότι η εκταμίευση δεν είναι δεδομένη, καταβάλλονται από την Τράπεζα της Ελλάδος απευθείας στο Νομισματικό Ταμείο. Το δάνειο, αν τελικά δοθεί, αποδίδεται αντίστροφα στην Τράπεζα της Ελλάδος από το Ταμείο κατά τον συμφωνηθέντα χρόνο αποπληρωμής της οφειλής του.

Και πάμε στο δια ταύτα. Γιατί είναι σημαντική η προσχώρηση της χώρας μας στην παρούσα Συμφωνία; Κατ’ αρχάς όλες οι χώρες της Ευρωπαϊκής Ένωσης έχουν ήδη ενσωματώσει ή σχεδιάζουν την ενσωμάτωση της υπό Κύρωση Απόφασης, με τις διαδικασίες που προβλέπονται στις οικείες έννομες διατάξεις.

Με την υπό Κύρωση Απόφαση, η χώρα μας ευθυγραμμίζεται με τις αποφάσεις των Οργάνων του Διεθνούς Νομισματικού Ταμείου και ενσωματώνει στο εσωτερικό δίκαιο υποχρεώσεις που ανέλαβε έναντι αυτού.

Το ΔΝΤ, ενισχύεται με μόνιμους Πόρους, οι οποίοι βασίζονται στα μερίδια συμμετοχής των χωρών μελών του και παύει να στηρίζεται μόνο σε προσωρινούς Πόρους. Ενδυναμώνεται έτσι η αποτελεσματικότητα και η αξιοπιστία του.

Η συμμετοχή της κάθε χώρας στην αύξηση των μεριδίων συμμετοχής, με την παράλληλη μείωση των νέων διευθετήσεων δανεισμού, συμβάλλει στην ικανότητα του Διεθνούς Νομισματικού Ταμείου να ανταποκρίνεται στις έκτακτες χρηματοδοτικές ανάγκες αναδυόμενων οικονομιών, σε όσες δηλαδή αντιμετωπίζουν σοβαρές ανισορροπίες και εξαιρετικές προκλήσεις αναφορικά με την εξυπηρέτηση του χρέους τους, τη διασφάλιση της ευημερίας των πολιτών τους, εντός πάντα ενός πλαισίου οικονομικής ανάπτυξης καθώς και την αποτελεσματική αντιμετώπιση των εντεινόμενων παγκόσμιων προκλήσεων, όπως η κλιματική κρίση και οι ραγδαίες τεχνολογικές εξελίξεις.

Παράλληλα, το κέρδος που θα έχει η Ελλάδα με την προσχώρηση στην ως άνω απόφαση είναι διττής σημασίας. Αποτιμάται και σε κεφάλαια, κέρδη δηλαδή από τόκους, αλλά ακόμη περισσότερο, σε θετικούς συμβολισμούς. Η καταβολή από το Διεθνές Νομισματικό Ταμείο των προβλεπόμενων τόκων επί του χορηγούμενου δανείου θα αυξήσει τα έσοδα του κρατικού προϋπολογισμού.

Σε συμβολικό επίπεδο, η Ελλάδα μέσω της ενίσχυσης της συμμετοχής της σε έναν μεγάλο διεθνή οικονομικό οργανισμό, όπως το Διεθνές Νομισματικό Ταμείο, ο οποίος αποτελεί τον δανειστή έσχατης ανάγκης σε περιπτώσεις σοβαρών ανισορροπιών του ισοζυγίου πληρωμών, ισχυροποιεί την αξιοπιστία της και αυξάνει το κύρος της. Με άλλα λόγια, αποδεικνύεται ότι αποτελεί ισχυρή και υπολογίσιμη δύναμη. Μπορεί και συμμετέχει σε χρηματοδοτικό εργαλείο του Διεθνούς Νομισματικού Ταμείου μαζί με 39 ακόμη χώρες ως ισότιμος εταίρος.

Η συμμετοχή της Ελλάδας στις αποφάσεις ενός διεθνούς οικονομικού οργανισμού είναι το αποτέλεσμα εντατικών προσπαθειών των τελευταίων ετών για την αποκατάσταση της θέσης της χώρας μας στο διεθνές οικονομικό γίγνεσθαι. Ενισχύουμε το προφίλ και την εικόνα της πατρίδας μας, μετά την πολυετή οικονομική κρίση. Εκπέμπουμε σταθερότητα προς τις αγορές και όλα αυτά τη στιγμή που υπάρχει ήδη θετικό κλίμα και θετικές αξιολογήσεις εκ μέρους του ΔΝΤ για την πορεία της ελληνικής οικονομίας. Η Ελλάδα μετατρέπεται πλέον από οφειλέτη σε δανειστή του Διεθνούς Νομισματικού Ταμείου. Την ίδια στιγμή που έχουμε ανακτήσει τέσσερις από τους πέντε επενδυτικούς δείκτες, που το οικονομικό επιτελείο έχει κατορθώσει την ενίσχυση της εμπιστοσύνης εκ μέρους των αγορών, που η χώρα δανείζεται με ιστορικά χαμηλά επιτόκια, αυτά είναι αποδείξεις της ανάκαμψης της ελληνικής οικονομίας και της επιτυχίας των σωστών πολιτικών επιλογών. Η πολιτική σταθερότητα και οι μεταρρυθμίσεις ήταν αυτά που κατέστησαν την Ελλάδα πόλο έλξης επενδύσεων, με το επενδυτικό ενδιαφέρον να αυξάνεται διαρκώς.

Κυρίες και κύριοι συνάδελφοι, η παρούσα Κύρωση, αντικατοπτρίζει τη σταθερή σχέση της Ελλάδας με το Διεθνές Νομισματικό Ταμείο. Η διαχείριση, οι δυνατότητες, αλλά και οι προοπτικές της ελληνικής οικονομίας έχουν διακριτή και ομολογουμένη πλέον διεθνή αναγνώριση. Χαράξαμε και βαδίζουμε στην πορεία της ισχυρής αξιόπιστης, εξωστρεφούς Ελλάδας. Καλούμε και τα κόμματα της αντιπολίτευσης να μας ακολουθήσουν. Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, προτού προχωρήσω στην τοποθέτησή μου επί του σχεδίου νόμου για την επικείμενη κύρωση του Υπουργείου Εθνικής Οικονομίας και Οικονομικών, απόφασης του συμβουλίου διοικητών του Διεθνούς Νομισματικού Ταμείου, γνωστό ως IMF, σχετικά με τη 16η Γενική Αναθεώρηση των μεριδίων συμμετοχής και τον πίνακα για τη μείωση των νέων διευθετήσεων δανεισμού, θα ήθελα να θέσω στο Σώμα έναν ευρύτερο προβληματισμό, γιατί πράγματι η παρουσία μας και η συμμετοχή μας στο Διεθνές Νομισματικό Ταμείο ξεκινάει από το 1945.

Θα αναφέρω ιστορικά στοιχεία, που είναι χρήσιμο να τα γνωρίσουμε, αλλά υπάρχει ένα ζήτημα εξόχως πολιτικό με την εμπειρία που βιώσαμε από την είσοδο της χώρας, ειδικά στο πρώτο μνημόνιο με τη χρεοκοπία, την καταβαράθρωση των δημοσίων οικονομικών, την ενίσχυση βέβαια του Διεθνούς Νομισματικού Ταμείου, αλλά με ποιους όρους αυτή συνετελέσθη, με ποιες νόρμες και κανόνες και πόσο τελικά βοήθησε ή όχι τη χώρα μας. Το λέω αυτό, διότι μπορεί να σπεύδει η Κυβέρνηση μετά τη σώρευση πολλών υπερεσόδων από τους έμμεσους φόρους να τα καταβάλει στο Διεθνές Νομισματικό Ταμείο, είναι καλό όμως να αναλογιστούμε, ίσως και με σκωπτική ματιά, κάθε παράταξη του Ελληνικού Κοινοβουλίου, τι σημαίνει η συμμετοχή και το να ζητήσεις βοήθεια από το International Monetary Fund, που το λέει με τον πιο ξεκάθαρο τρόπο ο ίδιος του ο τίτλος. Το λέω αυτό, γιατί είναι καλό να θυμόμαστε τι περάσαμε, τι υπέστη η πατρίδα μας τα τελευταία 12 χρόνια από τη χρεοκοπία μέχρι και πρόσφατα, μέχρι και την έξοδό της από τα μνημόνια και τη συνεχή αποκατάσταση της εικόνας της σε δημοσιονομικό και όχι μόνο επίπεδο.

Έτσι, λοιπόν, το Διεθνές Νομισματικό Ταμείο γνωστό και ως Ταμείο, επινοήθηκε σε μία συνεδρίαση των Ηνωμένων Εθνών στο Bretton Woods του New Hamsair στις Ηνωμένες Πολιτείες τον Ιούλιο του 1944.

Οι 45 Κυβερνήσεις που συμμετείχαν στην τότε συνεδρίαση, επιζητούσαν να διαμορφώσουν ένα πλαίσιο οικονομικής συνεργασίας που θα μπορούσε να αποτρέψει την επανάληψη ενός φαύλου κύκλου ανταγωνιστικών υποτιμήσεων νομίσματος που είχαν οδηγήσει στη μεγάλη ύφεση, την γνωστή της δεκαετίας του 1930. Από αυτή τη στιγμή τα μέλη του Διεθνούς Νομισματικού Ταμείου αριθμούνται 186 και το Διοικητικό του Συμβούλιο απαρτίζεται από 24 διευθυντές που εκπροσωπούν κράτη ή κυρίως ομάδες κρατών. Η Ελλάδα συμμετέχει από την 27η Δεκεμβρίου 1945 ως μέλος με πλήρη δικαιώματα στο Διεθνές Νομισματικό Ταμείο. Εν γένει η λειτουργία του ΔΝΤ έχει ως στόχο την ενίσχυση της διεθνούς νομισματικής συνεργασίας, τη διασφάλιση της οικονομικής σταθερότητας, τη διευκόλυνση του διεθνούς εμπορίου, την προώθηση υψηλών ποσοστών απασχόλησης και σταθερής οικονομικής ανάπτυξης και τη μείωση της φτώχειας σε όλο τον κόσμο. Είναι ένας διεθνής οργανισμός που λειτουργεί ως δανειστής έσχατης ανάγκης, σε περίπτωση σοβαρών ανισορροπιών του ισοζυγίου πληρωμών. Το είδαμε με τον πιο χαρακτηριστικό τρόπο και στη χώρα μας.

Παράλληλα καλείται να καλύπτει έκτακτες χρηματοδοτικές ανάγκες αναδυόμενων οικονομιών, οι οποίες αντιμετωπίζουν εξαιρετικές προκλήσεις αναφορικά με την εξυπηρέτηση χρέους και άλλα. Οι πόροι του IMF παρέχονται από τα κράτη μέλη του, κυρίως μέσω καταβολής ποσοστώσεων, τα λεγόμενα quotes που αντικατοπτρίζουν το οικονομικό μέγεθος κάθε κράτους μέλους στην παγκόσμια οικονομία. Επιπλέον για να διατηρηθεί η χρηματοδοτική του ικανότητα, το ΔΝΤ διαθέτει ως πηγές εσόδων τις γνωστές νέες πιστωτικές διευκολύνσεις -new arrangement to borrow (NAB), καθώς και τις διμερείς συμφωνίες δανεισμού -bilateral borrowing agreement.

Στις 15 Δεκεμβρίου 2023, πρόσφατα δηλαδή πριν από ένα έτος, το συμβούλιο διοικητών του ΔΝΤ ολοκλήρωσε τη 16η Γενική Αναθεώρηση των ποσοστώσεων και ενέκρινε δυνάμει της υπ’ αριθμόν 79.1 απόφασης του και κατόπιν της 7ης Νοεμβρίου 2023 συστάσεως του εκτελεστικού συμβουλίου του ΔΝΤ, την αύξηση των ποσοστώσεων των μελών του κατά 50%. Θα φτάσω και στα στοιχεία που καλείται η χώρα μας να επωμιστεί όσον αφορά την καταβολή. Μέχρι την 15η Δεκεμβρίου 2023 υπέρ της σχετικής απόφασης ψήφισαν διοικητές που αντιπροσωπεύουν το 92,86% των συνολικών δικαιωμάτων ψήφου. Με την υπ’ αριθμόν λοιπόν απόφαση 79 καθορίζεται το μέγεθος της δανειοδοτικής ικανότητας του ΔΝΤ και η σύνθεση των πόρων του.

Πιο συγκεκριμένα, προβλέπεται η διατήρηση της υπάρχουσας δανειοδοτικής του ικανότητας μέσω της αύξησης των πόρων του εκ των ποσοστώσεων και της μειωμένης εξάρτησης από δανειοδοτικούς πόρους. Με την εφαρμογή της αύξησης των ποσοστώσεων δρομολογείται η μείωση των δανειοδοτικών πόρων που αποτελούν τις νέες διευθετήσεις δανεισμού και η σταδιακή κατάργηση των διμερών συμφωνιών δανεισμού. Προκειμένου για την εφαρμογή των αποφάσεων των οργάνων του ΔΝΤ, η Ελλάδα υποχρεούται στη λήψη των αναγκαίων εφαρμοστικών μέτρων και ρυθμίσεων, καθώς και στη δήλωση συναίνεσης για την αύξηση του μεριδίου συμμετοχής και την αντιστοίχουσα στη χώρα μας μείωση του ύψους των νέων διευθετήσεων δανεισμού. Έτσι, με το παρόν σχέδιο νόμου προτείνεται η κύρωση της ως άνω απόφασης του Διεθνούς Νομισματικού Ταμείου περί της αύξησης των μεριδίων συμμετοχής quote increase δηλαδή του κάθε κράτους μέλους, που θα είναι αναλογική του υπάρχοντος μεριδίου συμμετοχής. Στην περίπτωση της Ελλάδας το μερίδιο συμμετοχής αντιστοιχεί σε 2 δισεκατομμύρια 428 εκατ. 900.000 ευρώ, δηλαδή 2,5 δισ. Σημειώνεται, ότι η παρούσα αύξηση των μεριδίων συμμετοχής αποτελεί συνέχεια διαδοχικών αποφάσεων του Διεθνούς Νομισματικού Ταμείου, με την τελευταία να υιοθετείται στις 15 Δεκεμβρίου 2010 και να τίθεται σε ισχύ το 2016, ενώ κυρώθηκε στην Ελλάδα με τον ν.4041/2012.

Επιτρέψτε μου μια πρώτη προσέγγιση στην κατ’ άρθρον ανάλυση. Με το πρώτο άρθρο κυρώνεται η υπ’ αριθμόν 79-1 απόφαση του συμβουλίου διοικητών του ΔΝΤ της 15ης Δεκεμβρίου 2023 σχετικά με τη 16η αναθεώρηση των μεριδίων συμμετοχής και του πίνακα για τη μείωση των νέων διευθετήσεων δανεισμού. Πιο συγκεκριμένα με την υπ’ αριθμόν 79-1 απόφαση του ΔΝΤ προβλέπεται η αύξηση των μεριδίων συμμετοχής των κρατών μελών του ταμείου. Ειδικότερα, για την Ελλάδα το μερίδιο συμμετοχής θα αυξηθεί σε περίπτωση συναίνεσης της από 2,48 δισ. σε 3,64 δισ. Αυτό έχει να κάνει με το SDRs Special Drawing Rights, ειδικά δηλαδή τραβηχτικά δικαιώματα. Παράλληλα, τίθενται οι προϋποθέσεις θέσεως σε ισχύ της εν λόγω 16ης γενικής αύξησης των μεριδίων συμμετοχής και ορίζεται ο χρόνος και ο τρόπος καταβολής αυτής από κάθε μέλος.

Ειδικότερα, κάθε μέλος θα καταβάλλει το 25% της αύξησης σε ειδικά θεραπευτικά δικαιώματα σε νομίσματα άλλων μελών, οριζόμενων με τη συναίνεση τους από το Ταμείο ή σε οποιονδήποτε συνδυασμό τέτοιων νομισμάτων. Το υπόλοιπο της αύξησης 75% θα καταβληθεί από το κάθε μέλος, με δικό του currency -με δικό του νόμισμα.

Αναφορικά με το κυρούμενο Πίνακα για τη μείωση των νέων διευθετήσεων δανεισμού, προβλέπεται η μείωση των ποσών πιστωτικών ρυθμίσεων των συμμετεχόντων κρατών, μεταξύ αυτών και της Ελλάδος, για την οποία το εν λόγω ποσό αυξάνεται από 1,40 δισεκ. σε 1,68 δισεκ.

Με το δεύτερο άρθρο, παρέχεται εξουσιοδότηση προς τον Υπουργό Εθνικής Οικονομίας και Οικονομικών να προβεί σε δηλώσεις (notification of consort) προς το ΔΝΤ ως προς:

Πρώτον, αύξηση του μεριδίου συμμετοχής της Ελλάδος κατά 1 δισεκ. 214 εκ. 500.000 ευρώ.

Δεύτερον, τη μείωση των νέων διευθετήσεων δανεισμού της Ελλάδος κατά 273 εκ. 820.000 ευρώ.

Και τρίτον - και ουσιαστικά στο τρίτο άρθρο- παρέχεται η εξουσιοδότηση στον Υπουργό Εθνικής Οικονομίας και Οικονομικών να ρυθμίσει, με Απόφασή του:

Πρώτον, τις διαδικασίες και τον τρόπο καταβολής της αύξησης του μεριδίου συμμετοχής της χώρας.

Δεύτερον, οποιοδήποτε ειδικότερο θέμα για την εφαρμογή των Αποφάσεων σχετικά με τις νέες διευθετήσεις δανεισμού.

Και τρίτον, κάθε λεπτομέρεια σχετικά με την εφαρμογή του υπό ψήφιση σχεδίου νόμου.

Σύμφωνα με την Έκθεση του Γενικού Λογιστηρίου του Κράτους, κυρίες και κύριοι συνάδελφοι, της παραγράφου 1 του άρθρου 75 του Συντάγματος, από τις προτεινόμενες διατάξεις δεν επηρεάζεται το δημοσιονομικό αποτέλεσμα, σε επίπεδο φορέων της Γενικής Κυβέρνησης, δεδομένου ότι η καταβολή του ποσού των 1,49 δις, που αντιστοιχεί -με βάση την ισοτιμία STR προς ευρώ, της 23ης Οκτωβρίου του 2024- στην αύξηση μεριδίων συμμετοχής της Ελλάδας στο ΔΝΤ κατά 1,21 δις, αποτελεί η χρηματοοικονομική συναλλαγή.

Στο τέταρτο άρθρο τίθεται η έναρξη της εφαρμογής.

Έτσι, λοιπόν, έχοντας όλο τον καμβά των συγκεκριμένων αναγκαίων -κατά την Εισήγηση της Κυβέρνησης- προσθηκών και τροποποίησης με το σχέδιο νόμου αυτού και την εν γένει Κύρωση, εγώ έθεσα εξαρχής, κύριε Πρόεδρε, και εκ προοιμίου, ένα καθαρά πολιτικό ζήτημα. Το IMF, το Διεθνές Νομισματικό Ταμείο, ναι, είναι ένας φορέας ο οποίος έχει κληθεί σε πολλές χώρες -οι περισσότερες εξ αυτών Υποσαχάριες Χώρες της Αφρικής, με προσπάθεια ανάπτυξης οικονομικής. Αλλά έχει κληθεί και σε χώρες της Ευρώπης, όπως στην πατρίδα μας. Άφησε ένα αποτύπωμα. Ένα αποτύπωμα, κατά την άποψή μας, λόγω της ασφυκτικής πίεσης και όχι μόνο στην Κυβέρνηση του ΣΥΡΙΖΑ εκείνης εποχής, αλλά και στις προηγούμενες κυβερνήσεις. Γιατί, μην ξεχνάμε ότι, όλες αυτές οι δημοσιονομικές προσαρμογές, οι μεταρρυθμίσεις, η καταβαράθρωση της αγοραστικής δύναμης μέσω της ταπείνωσης των συντάξεων, των μισθών, όλα αυτά που συνέβησαν -ειδικά το 2012- έφεραν και την υπογραφή αναμφίβολα των οδηγιών του Διεθνούς Νομισματικού Ταμείου, ως ο κύριος χρηματοδότης που δανειοδότησε τη χρεοκοπημένη εκείνη την εποχή Ελλάδα.

Αυτές είναι οι πράξεις και οι πολιτικές, που εφάρμοσε στην πατρίδα μας, είναι καλό, κάποια στιγμή, πολιτικά να εξεταστούν, να κριθούν και να τοποθετηθούν τα κόμματα του συνόλου του δημοκρατικού τόξου γύρω από αυτό. Το θέτω με έναν τρόπο ευκαιρίας δοθείσης. Σήμερα, έχουμε μια Κύρωση, μια διαδικασία που έχει συγκεκριμένα βήματα, αλλά επειδή μιλάμε για το International Monetary Fund *(IMF)* είναι καλό και να θυμόμαστε, αλλά κυρίως και να κρίνουμε. Τώρα, που έχουμε μια συνολική εικόνα γιατί παρήλθαν 12 και πλέον έτη από την τότε βίαιη και αιφνίδια -θα έλεγα- εισαγωγή μας στο Διεθνές Νομισματικό Ταμείο, από τη γνωστή περίφημη δήλωση του τότε Πρωθυπουργού Γιώργου Παπανδρέου και φυσικά από τον δημοσιονομικό εκτροχιασμό της Κυβέρνησης Καραμανλή. Το λέω αυτό σαν κατακλείδα στην τοποθέτησή μου.

Προφανώς, κύριε Πρόεδρε, αναφέρω την επιφύλαξη μας για την αυριανή συνεδρίαση, αλλά οφείλω να θέσω επί τάπητος και ζητήματα εξόχως πολιτικά, πέραν των καθαρά γραφειοκρατικών ή τεχνοκρατικών προσεγγίσεων που επιβάλλει η συγκεκριμένη Κύρωση.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Μαμουλάκη.

Και τώρα τον λόγο έχει ο κ. Πάρις Κουκουλόπουλος, Ειδικός Αγορητής της Κοινοβουλευτικής Ομάδας «ΠΑΣΟΚ- ΚΙΝΗΜΑ ΑΛΛΑΓΗΣ».

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»)**: Ευχαριστώ, κύριε Πρόεδρε.

Να σπεύσω από την αρχή να πω ότι, παρότι προφανώς δεν έχουμε κάποια αντίρρηση επί της αρχής γι’ αυτό που έρχεται για ψήφιση, δηλώνω προκαταβολικά την επιφύλαξη μας, δεδομένου του τυπικού θέματος ότι θέλουμε να έχουμε το δικαίωμα να μιλήσουμε αύριο στην Ολομέλεια. Νομίζω, κύριε Πρόεδρε, ότι πρέπει να αναληφθεί στο επίπεδο της Διάσκεψης των Προέδρων μια πρωτοβουλία γι’ αυτό, γιατί κρατάμε επιφύλαξη σε αρκετές κυρώσεις συμβάσεων, όχι μόνον εμείς αλλά και άλλες πολιτικές δυνάμεις, προκειμένου να έχουμε το δικαίωμα λόγου στην Ολομέλεια. Πρέπει να πω, βέβαια, ότι υπάρχει μία ευέλικτη αντιμετώπιση από το Προεδρείο της Βουλής, όπου δίνεται ο λόγος και στην πλειοψηφία, που εκ των πραγμάτων ψηφίζει, γιατί αν δεν ψηφίσει πώς θα πάει στην Ολομέλεια. Δίνεται, λοιπόν, ο λόγος και στον Εισηγητή της Πλειοψηφίας, ως Κοινοβουλευτικός Εκπρόσωπος είχα την ευκαιρία να το διαπιστώσω το τελευταίο διάστημα σε 2 - 3 κυρώσεις συμβάσεων, ενώ τυπικά δεν έπρεπε να πάρει το λόγο. Δεν αντέδρασε, φυσικά, κανένα άλλο κόμμα και νομίζω είναι ώριμα τα πράγματα αυτό το διαδικαστικό ζήτημα να το ξεπεράσουμε για να μπορούμε να μιλάμε ελεύθερα και στην Επιτροπή και στην Ολομέλεια, χωρίς μάλιστα να κάνουμε κατάχρηση χρόνου κανένας από εμάς τόσο στην Επιτροπή όσο και στην Ολομέλεια για τέτοια θέματα.

Προφανώς δεν έχει δημοσιονομική επίπτωση, το γράφει κιόλας η Έκθεση. Δεν θέλω να επαναλάβω τι λένε τα τέσσερα άρθρα. Νομίζω ότι οι δύο προηγηθέντες συνάδελφοι τα έχουν αναλύσει επαρκώς και δεν έχει νόημα να ξαναπώ τι λέει το άρθρο 1, 2, 3, 4. Έχει παρουσιαστεί νομίζω πολύ καλά από τους δύο συναδέλφους η σύμβαση.

Καταρχάς φαίνεται ένας όχι αδιάφορος σκοπός. Εγώ να προσθέσω κάτι, κύριε Υπουργέ. Λέει δυο ή τρεις φορές μέσα και στην ανάλυση των επιπτώσεων και στην Αιτιολογική Έκθεση, ότι ο βασικότερος λόγος είναι το διεθνές κύρος της χώρας. Η χώρα συμμετέχει στο ΔΝΤ από τότε που ιδρύθηκε σαν πλαίσιο, που φυσικά δεν ισχύει πια, αλλά, εν πάση περιπτώσει, παρέμεινε ως ένα εργαλείο παρεμβατικό, συμμετείχε πάντα, δεν είχε κανέναν λόγο να αποχωρήσει από έναν διεθνή οργανισμό στον οποίο συμμετέχει, όταν μάλιστα μπαίνει ένας στόχος να έχει πιο καθαρή θέση για δανειακή δυνατότητα ένας τέτοιος οργανισμός χωρίς να δανείζεται, εξ’ ου και έχουμε και τη μείωση αντιστοίχως των διευθετήσουν όπως και πάμε για οριστική κατάργηση των διμερών συμφωνιών δανεισμού, αυτό καλό είναι, κακό δεν είναι. Σε μια πρώτη ανάγνωση δεν μπορούμε να δούμε από τη μεριά μας κάτι αρνητικό σε αυτή την εξέλιξη.

Μιλώντας επί της ουσίας, για να μην επαναλαμβάνω τι λένε τα άρθρα, νομίζω είναι λίγο στριφνά τα κείμενα που πήραμε, αλλά λόγω και της αργίας είχαμε ένα κάποιο χρόνο να τα μελετήσουμε όλοι μας. Νομίζω γίνομαι αντιληπτός από όλους τους συναδέλφους.

Τώρα, ποια είναι αυτά τα θέματα, κύριε Πρόεδρε, θα τα αναφέρω με τίτλους, δεν θα σας κουράσω σήμερα, θα τα πούμε στην Ολομέλεια αύριο στον ελάχιστο χρόνο που θα μας δοθεί. Όπως είπαν και οι δύο προλαλήσαντες συνάδελφοι, κάθε συζήτηση για το ΔΝΤ προφανώς είναι μια αφορμή για μία συζήτηση σοβαρή γύρω από το χρέος αφενός και από το πώς έγινε η διαχείρισή του και η αντιμετώπισή του από την Ευρώπη και ειδικότερα, βέβαια, από το ΔΝΤ εν προκειμένω. Όλο το πρόβλημα της χρεοκοπίας της χώρας η οποία δεν πήρε τυπικό χαρακτήρα αλλά, ουσιαστικά, συντελέστηκε, όπως ξέρουμε όλοι, για να λέμε τα πράγματα με το όνομά τους για να μην έχουμε ψευδαισθήσεις.

Έχουν γραφτεί κι έχουν ειπωθεί πάρα πολλά. Εγώ, κύριε Πρόεδρε, πιστεύω ότι αυτή η συζήτηση είναι γεμάτη δαίμονες για την Ελλάδα. Νομίζω πρέπει σιγά σιγά να διεκδικούμε το δικαίωμα μας ως χώρα και σε αυτό η Βουλή νομίζω πρέπει να τραβήξει μπροστά και να δείξει το δρόμο, να κάνουμε αποδαιμονοποίηση αυτών των συζητήσεων. Ούτε χρειάζεται να δώσουμε κανένα συγχωροχάρτι στο ΔΝΤ - δεν ξέρω εάν το χρειάζεται κιόλας από εμάς – ούτε να τα φορτώσουμε όλα στου καμπούρη την πλάτη. Το πώς και γιατί χρεοκόπησε τη χώρα είναι μια ολόκληρη ιστορία. Το πώς συμπεριφέρθηκε η κάθε πλευρά, με την Ευρώπη που δεν είχε καμία τέτοια πρόβλεψη, με αφορμή την Ελλάδα και αιτία την Ελλάδα δημιουργήθηκε ο EFSM στην αρχή, μετά ο ESM και όλοι οι αντίστοιχοι μηχανισμοί.

Δεν έχει τέτοια εμπειρία και σε χώρες που δεν είναι αναδυόμενες ή υπό ανάπτυξη, όπως κατά κύριο λόγο, ήταν οι χώρες στις οποίες είχε πεδίο δραστηριότητας. Δεν τα λέω αυτά για να αθωώσω κανένα, υπήρχε όλο αυτό και πρέπει να θυμίσω, ότι, το ΔΝΤ αρχικά είχε εκπονήσει το σχέδιο ΕΤΑΝ που βγαίνει από το «ή τὰν ἢ ἐπὶ τᾶς» στο οποίο αντέδρασε η Ευρώπη να ξεφορτωθεί τα ομόλογα, γιατί το σχέδιο αυτό έλεγε να προηγηθεί το κούρεμα και όχι να ακολουθήσει. Θα κρατούσε πολύ λιγότερο και θα ήταν πολύ λιγότερο οδυνηρή η κρίση, αν είχε ξεκινήσει με κούρεμα αυτή η ιστορία αντί να ακολουθήσει. Ήταν η πρόθεσή του ΔΝΤ που τελικά δεν έγινε αποδεκτή από την Ευρώπη. Αυτό δεν το λέω για να πούμε υπάρχουν καλοί και κακοί.

Εγώ αυτό που θέλω κύριε Πρόεδρε, έχοντας μια εμπειρία όχι πολύ μεγάλη τότε, αλλά συγκεκριμένη, είτε ως Υφυπουργός Εσωτερικών, μετά ως Αναπληρωτής Υπουργός Αγροτικής Ανάπτυξης, αλλά και σε μια ομάδα επαφής επί δύο χρόνια που είχε ορίσει ο Πρόεδρος Ευάγγελος Βενιζέλος συγκυβέρνηση Σαμαρά Βενιζέλου σε μια πενταετή περίοδο που ήμουν βουλευτής ασχολήθηκα πάρα πολύ και σε μια αμεσότερη εμπειρία από την επαφή με την Τρόικα, που μετά τους ονόμασε θεσμούς ο ΣΥΡΙΖΑ, χωρίς να αλλάξει τίποτα στην ουσία, με όλους αυτούς τους ανθρώπους και το οποίο προσωπικά, αν θέλετε, κρατάω σαν το βασικότερο θετικό από εκείνη την περίοδο που η Ελλάδα σημειώνεται, ότι ακόμα δεν έχει καταφέρει να το κάνει.

Αυτό δεν είναι στα χέρια της Κυβέρνησης, κύριε Υπουργέ, είναι, ότι όλοι μας λέγανε κάποιες στιγμές όταν καβγαδίζαμε, όταν είχαμε τριβές, όταν αντιδρούσαμε πολλές φορές στα υπερβολικά μέτρα που ζητούσαν να πάρουμε, πάντα, θυμάμαι τη μόνιμη επωδό όλων. Απορούν και προβληματίζονται, γιατί η Ελλάδα αρνείται να αναλάβει την ιδιοκτησία του προγράμματος, μας έλεγαν πάντα. Γιατί δεν αναλαμβάνει η Ελλάδα με βάση κάποιες υποδείξεις ή κάποιες υποκριτικές νόρμες και να πει, ότι αυτό το πρόγραμμα είναι δικό μου, το υιοθετώ και να βάλει σε άλλη κλίμακα την εποπτεία.

Σήμερα δεν είμαστε σε καθεστώς ενισχυμένης εποπτείας και τίποτα από όλα αυτά, έχουμε βγει τυπικά το 2018 από τα μνημόνια, έχουμε βγει από το καθεστώς ενισχυμένης εποπτείας, είμαστε σε άλλη φάση προφανώς, αλλά, ότι η χώρα χρειάζεται να έχει ένα πρόγραμμα ιδιοκτησίας της, που να ενσωματώνει με θετικό τρόπο υποδείξεις Διεθνών Οργανισμών, όπως, εν προκειμένω το ΔΝΤ και η Ευρωπαϊκή Επιτροπή, η Κομισιόν, διάφορες διευθύνσεις αλλά και επιφανείς οικονομολόγοι άλλων ινστιτούτων, νομίζω είναι κάτι που πρέπει να το κρατήσουμε και να το κάνουμε πράξη.

Θα πω περισσότερα επί αυτού αύριο στην Ολομέλεια, κύριε Πρόεδρε. Για αυτό το λόγο , δηλώνω από τώρα επιφύλαξη - δεν χρειάζεται να με ξαναρωτήσετε – ζητώντας, να πάρετε μια πρωτοβουλία για να μην χάνουμε χρόνο με όλη αυτή την παλινδρόμηση. Νομίζω παλαιότερα δεν ίσχυε αυτό το πράγμα, δεν παίρνω και όρκο, γιατί δεν είμαι τόσο καλός σε αυτά τα διαδικαστικά.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστώ κύριε Κουκουλόπουλε. Εδώ και μια δεκαετία που είμαι εδώ στη Βουλή, θυμάμαι, ότι στις Κυρώσεις δεν παίρνουν το λόγο όσοι συμφωνούν στην Ολομέλεια. Από εκεί και πέρα, οι θέσεις των κομμάτων είναι γνωστές μέσα από την Επιτροπή, οπότε, νομίζω, ότι δεν χρειάζεται να έρθει στη Διάσκεψη Προέδρων. Αν θέλετε όμως να το φέρω στη Διάσκεψη Προέδρων να το πω και στον Πρόεδρο.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ):** Όπως σας είπα, υπάρχει μια πολύ καλή αντιμετώπιση από το Προεδρείο. Δεν αντιδράσαμε κανένα από τα κόμματα της Αντιπολίτευσης επειδή δόθηκε ο λόγος και στον Εισηγητή της Πλειοψηφίας, παρότι, είχε δηλώσει τη συμφωνία του στην Επιτροπή. Υπάρχει μία αλληλοκατανόηση. Δεν το θεωρώ και μείζον ζήτημα, το έθεσα πιο πολύ ως ερώτημα.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Καλησπέρα σε όλους.

Με αφορμή και την καθυστέρηση στην Επιτροπή, θα ήθελα να μεταφέρω σε όλους και όλες σας τα χαιρετίσματα από τη Δυτική Αττική, μια περιοχή που αποτελεί την προμετωπίδα της καπιταλιστικής ανάπτυξης που ευαγγελίζεστε. Αυτού του άναρχου τρόπου ανάπτυξης, που επιβάλλει καθημερινά εργασιακές σχέσεις «λάστιχο», δεκάωρα, δωδεκάωρα, επικινδυνότητας στις μετακινήσεις, με ατυχήματα που βρίσκονται σε καθημερινή βάση μπροστά σε όλους τους εργαζόμενους και τους κατοίκους της περιοχής, που επιβάλλει ένα περιβάλλον ασφυκτικά ανθυγιεινό, με καρκινογενέσεις, πνευμονοπάθειες και καρδιοπάθειες και πάσης φύσης νοσήματα σε όλους τους κατοίκους και τους εργαζόμενους, που στο επίκεντρο έχει την κερδοφορία του κεφαλαίου, των πολυεθνικών. Σε μια περιοχή σε βάρος των κατοίκων, σε βάρος των εργαζομένων. Γιατί έτσι είναι, όταν κάποιος κερδίζει κάποιος άλλος χάνει και αυτός, δεν είναι άλλος, από τους κατοίκους της περιοχής Δυτικής Αττικής, από τους εργαζόμενους, από τον ελληνικό λαό.

Φέρνετε σήμερα μια Σύμβαση για κύρωση και προσπαθεί ο ένας μετά τον άλλον, άλλος να θολώσει τα νερά, άλλος να αποποιηθεί ευθυνών, άλλος να παρουσιάσει με όμορφα λόγια το Διεθνές Νομισματικού Ταμείου (Δ.Ν.Τ.) και τον ρόλο του, όλα αυτά τα χρόνια, και στην ελληνική κοινωνία, αλλά και παγκόσμια. Δεν είναι τίποτε άλλο από έναν ιμπεριαλιστικό οργανισμό, που καθημερινά δεκαετίες τώρα απομυζά το αίμα, τον ιδρώτα, τις ίδιες τις ζωές των εργαζομένων από όλες τις χώρες, για να επιστρέψει με τη μορφή επιχορηγήσεων, επιδοτήσεων, κονδυλίων, ενισχύσεων, για να διασώσει καπιταλιστικές οικονομίες, να ενισχύσει πολυεθνικές, ομίλους και μονοπώλια.

Δεν παίρνει συζήτηση και δεν χωράει καμία αμφιβολία καταψηφίζουμε και τη Σύμβαση, όπως καταγγέλλουμε και το Διεθνές Νομισματικού Ταμείου (Δ.Ν.Τ.) και το ρόλο του στην ελληνική κοινωνία και παγκόσμια, όπως και της Ευρωπαϊκής Ένωσης, τον θεσμό, της Τρόικας και όλων των άλλων, που δεν κάνουν τίποτε άλλο, μόνο να εξασφαλίζουν τους όρους και τις προϋποθέσεις για την κερδοφορία του κεφαλαίου.

Σήμερα, μάλιστα, το Διεθνές Νομισματικού Ταμείου (Δ.Ν.Τ.) ανησυχεί από την υπερσυσσώρευση κεφαλαίων, ανησυχεί από τον τρόπο που αυτά τα κεφάλαια θα επενδυθούν. Άρα, δημιουργεί καινούργιους τρόπους, καινούργιους δρόμους κερδοφορίας, επένδυσης, που θα υποχρεώσει τους λαούς, θα υποχρεώσει τις χώρες να προχωρήσουν, είτε λέγεται «ψηφιακή τεχνολογία», είτε λέγεται «πράσινη ανάπτυξη», «πράσινα άλογα».

Ο λαός μας, ακριβοπληρώνει με τον ιδρώτα και το αίμα του τους λογαριασμούς ενέργειας καθημερινά, δεν τα βγάζει πέρα, βλέποντας τους μισθούς την 17η και 18η ημέρα του μήνα να πάνε περίπατο, κομπιάζει να επισκεφθεί τα super market.

Και την ίδια στιγμή, όμως, οι εισηγμένες στο χρηματιστήριο εταιρείες να διπλασιάσουν και να τριπλασιάζουν τα κέρδη, εφοπλιστές, βιομήχανοι, τραπεζίτες, στρατηγικοί επενδυτές να απολαμβάνουν όλα εκείνα τα προνόμια, τα οικονομικά, τα φορολογικά, τα ασφαλιστικά, που το Διεθνές Νομισματικό Ταμείο έχει επιβάλλει χρόνια και χρόνια και στην πατρίδα μας, με την ανοχή όλων σας. Και όταν λέω όλων σας, όλων εκείνων που ψήφισαν 1ο, 2ο, 3ο μνημόνιο, είτε σαν κόμματα, είτε σαν πολιτικοί αρχηγοί, είτε σαν βουλευτές, γιατί ακριβώς στηρίζετε αυτόν τον άναρχο τρόπο της καπιταλιστικής ανάπτυξης, που συσσωρεύει κεφάλαια και σήμερα αναζητάει τρόπο και διέξοδο να επενδυθούν.

Εμείς, λοιπόν, είμαστε κάθετα αντίθετοι σε κάθε Συμφωνία, σε κάθε Σύμβαση, που έρχεται από το Διεθνές Νομισματικού Ταμείου (Δ.Ν.Τ.), αλλά και όλους τους άλλους ιμπεριαλιστικούς οργανισμούς. Και, μάλιστα, σήμερα σε μια περίοδο, που η χώρα μας είναι μπλεγμένη σε δύο ιμπεριαλιστικούς πολέμους.

Σήμερα, που η Έκθεση «Ντράγκι», θέλει να μετατρέψει την ευρωπαϊκή οικονομία σε πολεμική και κάνει συστάσεις σε όλες τις χώρες. Θέλει πολύ περισσότερο από προσοχή, όταν τοποθετούμαστε για τον ρόλο, το περιεχόμενο και το χαρακτήρα του Διεθνούς Νομισματικού Ταμείου.

Με αυτή την έννοια, νομίζουμε ότι και η διαχρονικότητα, που συνάδελφος από κάποιο πολιτικό φορέα, που έχει βάλει και αυτός την υπογραφή του όλα τα προηγούμενα χρόνια στα μνημόνια, περιέγραψε όλα τα χρόνια πως δημιουργήθηκε, πως στήθηκε, πως λειτούργησε το Διεθνές Νομισματικού Ταμείου (Δ.Ν.Τ.), αλλά να κρατήσουμε τούτο.

Πως από τότε που δημιουργήθηκε μέχρι σήμερα με τη δικτατορία του κεφαλαίου και στη χώρα μας να κάνει κουμάντο, διαχρονικά με όλες τις κυβερνήσεις αστικές και δικτατορικές, γιατί μιλάω και για το 1970 που πέρασε Κύρωση, ανελλιπώς στήριξαν με τον έναν ή τον άλλον τρόπο ενισχύοντας τον ρόλο και το χαρακτήρα του. Αυτό για να βγάζουμε και κάποια χρήσιμα συμπεράσματα, για να βλέπουμε ότι είναι οι καπιταλιστικές παραγωγικές σχέσεις εκείνες που επιβάλλουν στα Κόμματα που διαχειρίζονται την εξουσία του κεφαλαίου τι μέτρα, τι θέση και τι ρόλο θα έχουν όσον αφορά στις αποφάσεις, στις συμβάσεις και στις συμφωνίες.

Ως Κ.Κ.Ε. είμαστε ξεκάθαροι, ούτε επιφυλασσόμαστε, ούτε το σκεφτόμαστε. Το καταψηφίζουμε από την αρχή μέχρι το τέλος και να γνωρίζει καλά και η Κυβέρνηση, αλλά και τα άλλα Κόμματα πως η οργή, η αγανάκτηση και η οργανωμένη πάλη του λαού θα τους βρει αντιμέτωπους στους δρόμους του αγώνα, στους δρόμους της πραγματικής λαϊκής αντιπολίτευσης, εκεί όπου το Κ.Κ.Ε καταθέτει καθημερινά τις δυνάμεις του για να ανοίξει ο δρόμος για τη μεγάλη ανατροπή και την ικανοποίηση των σύγχρονων λαϊκών αναγκών στον 21ο αιώνα.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε τον κ. Τσοκάνη.

Τον λόγο τώρα έχει ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Σας ευχαριστώ, κύριε Πρόεδρε.

Θα είμαι σύντομος σήμερα. Ξεκινάω την ανάλυση από το πρώτο άρθρο της συγκεκριμένης Κύρωσης υπ΄ αριθμ. 79-1 που ουσιαστικά με αυτή την διάταξη κυρώνεται η απόφαση του Συμβουλίου Διοικητών του Διεθνούς Νομισματικού Ταμείου η οποία αφορά την 16η Γενική Αναθεώρηση των μεριδίων συμμετοχής. Με αυτή την απόφαση αυξάνονται τα μερίδια συμμετοχής της Ελλάδας από σε 2,48 δις SDR σε 3,64 δις SDR σύμφωνα με το παράρτημα 1 της συγκεκριμένης Κύρωσης και εν συνεχεία μειώνονται οι νέες διευθετήσεις δανεισμού από ένα 1,68 δις SDR σε 1,40 δις SDR σύμφωνα με το παράρτημα 2.

Εδώ θέλω να πούμε όμως ότι τα SDR δεν προσφέρουν ρευστοποιήσιμες συναλλαγές παρά το γεγονός ότι το Διεθνές Νομισματικό Ταμείο ευαγγελιζόταν ότι με αυτό τον τρόπο θα ενισχυόταν η παγκόσμια ρευστότητα. Αυτό σημαίνει ότι μια χώρα στα πρόθυρα οικονομικής κατάρρευσης δεν μπορεί να ρευστοποιήσει τα SDR άμεσα και να στηριχθεί ουσιαστικά, αντιθέτως, η συμμετοχή μέσω των SDR δημιουργεί υποχρεώσεις καταβολής προς τα αποθεματικά του Διεθνούς Νομισματικού Ταμείου.

Με άλλα λόγια για μια χώρα σαν τη δική μας που παρά τα ευχολόγια της κυβέρνησης η αποκατάσταση από τη δεκαετή ύφεση ήταν ως μηδενική, δεν βλέπουμε τον λόγο να αυξήσουμε τη συμμετοχή μας στο Διεθνές Νομισματικό Ταμείο.

Με το άρθρο 2 παρέχεται η εξουσιοδότηση στον Υπουργό Εθνικής Οικονομίας και Οικονομικών να προβεί σε δηλώσεις συναίνεσης ενώπιον του Διεθνούς Νομισματικού Ταμείου.

Εμείς ως Ελληνική Λύση δεν θα δώσουμε καμία εξουσιοδότηση στον Υπουργό Οικονομικών να ενεργεί και να αποφασίζει σχετικά με τη συμμετοχή της χώρας μας στα μερίδια του Διεθνούς Νομισματικού Ταμείου, οι τακτικές του οποίου βύθισαν ακόμα περισσότερο τη χώρα μας στα τρία Mνημόνια, ταλαιπώρησαν εκατομμύρια Ελλήνων και εξανάγκασαν 500.000 Έλληνες, ίσως και παραπάνω σε μετανάστευση.

Όσον αφορά στο άρθρο 3, με το οποίο παρέχεται η εξουσιοδότηση στον Υπουργό Εθνικής Οικονομίας και Οικονομικών να προβεί στην έκδοση Υπουργικών Αποφάσεων για τις διαδικασίες και τον τρόπο καταβολής της αύξησης μετοχικού κεφαλαίου ουσιαστικά εκτός από την εξουσιοδότηση στο άρθρο 2 για την παράσταση ενώπιον του Διεθνούς Νομισματικού Ταμείου, με την παρούσα διάταξη προβλέπεται η δυνατότητα χορήγησης δανείου από την Τράπεζα της Ελλάδος προς το Ελληνικό Δημόσιο, δηλαδή, χωρίς κοινοβουλευτικό έλεγχο να δύναται ο Υπουργός να συναινεί, να υπογράφει και να δεσμεύει το Ελληνικό Δημόσιο, άρα τον Έλληνα φορολογούμενο.

Εμείς είμαστε της άποψης ότι αυτές οι τακτικές δεν βοηθούν στην πρόοδο της ελληνικής οικονομίας και παράλληλα δημιουργούν τις τέλειες προϋποθέσεις οι οποίες θα οδηγήσουν βραχυπρόθεσμα για άλλη μια φορά στην κατάρρευση.

Κλείνοντας ως Ελληνική Λύση δηλώνουμε ότι δεν θα συναινέσουμε σε καμία σύμβαση με το Διεθνές Νομισματικό Ταμείο γνωρίζοντας τις μεθοδεύσεις του παγκοσμίως, τη συμπεριφορά του απέναντι στην Ελλάδα και τις λανθασμένες προβλέψεις του.

Καταψηφίζουμε, κύριε Πρόεδρε και ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Κατά, λοιπόν.

Ευχαριστούμε κύριε Φωτόπουλε και τον λόγο τώρα έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Σας ευχαριστώ πολύ, κύριε Πρόεδρε.

Τι συζητάμε σήμερα;

Συζητάμε την 16η Αναθεώρηση των Μεριδίων Συμμετοχής στο Διεθνές Νομισματικό Ταμείο και τη μείωση των νέων διευθετήσεων δανεισμού. Στην πραγματικότητα έχουμε μία νέα εν πάση περιπτώσει μορφή χρηματοδότησης του Διεθνούς Νομισματικού Ταμείου, που αποκαθιστά την κατάσταση που υπήρχε πριν από την χρηματοπιστωτική κρίση σ ένα βαθμό. Ποιοι είναι οι λόγοι που προωθείται αυτή η Αναθεώρηση;

Να αυξηθούν οι πόροι του Διεθνούς Νομισματικού Ταμείου από τις ποσοστώσεις των κρατών-μελών, να μειωθεί η εξάρτηση από δανειοδοτικούς πόρους κλπ..

Δεν θα σχολιάσω καθόλου όλα αυτά που ακούστηκαν περί αναγνώρισης της αποκατάστασης της αξιοπιστίας της χώρας και περί ενίσχυσης της χώρας στο διεθνές περιβάλλον, διότι, νομίζω, ότι είναι «κούφια λόγια» και δεν έχουν καμία σχέση με αυτό το οποίο συζητάμε σήμερα, διότι εδώ συζητάμε αποφάσεις που αυξάνουν το ποσοστό συμμετοχής όλων των κρατών-μελών. Επομένως, δεν υπάρχει καμία ιδιαιτερότητα σε σχέση με τη συμμετοχή της Ελλάδας σε αυτήν την Απόφαση, που εγκρίθηκε ούτως ή άλλως από το 92,5% των διοικητών.

Σε τι αποσκοπεί αυτή η αλλαγή του τρόπου χρηματοδότησης;

Αποσκοπεί -στα λόγια, ενδεχομένως να γίνουν και στην πράξη- στην ενίσχυση της θέσης του Διεθνούς Νομισματικού Ταμείου, στην παγκόσμια αρχιτεκτονική χρηματοπιστωτικής ασφάλειας. Με λίγα λόγια, στη δυνατότητά του να δανειοδοτεί χώρες οι οποίες βρίσκονται στα πρόθυρα της οικονομικής κατάρρευσης, στα πρόθυρα της οικονομικής χρεοκοπίας. Το κάνει αυτό το Διεθνές Νομισματικό Ταμείο, για την καλή του την καρδιά;

Το κάνει με το αζημίωτο;

Η απάντηση, είναι προφανώς όχι.

Θα προσπαθήσω να σας μεταφέρω 14 χρόνια πριν, όταν δημιουργήθηκε ο πρώτος μηχανισμός -εν πάση περιπτώσει- για την δανειοδότηση της Ελλάδας, ο EFSF, σε εκείνο το πρώτο δάνειο. Δεν θα κάνω πολιτικά σχόλια, θέλω απλώς και μόνο να υπενθυμίσω, ποιος ήταν ο μηχανισμός. Τέλος πάντων, πασίγνωστα κατά τη γνώμη μου.

Η πολιτική ηγεσία τότε του ΠΑΣΟΚ ζήτησε και τη συμμετοχή του Διεθνούς Νομισματικού Ταμείου, στο πρώτο πρόγραμμα διάσωσης της Ελλάδας. Η απάντηση των Ευρωπαίων, «που σύμφωνα με την ελληνική Κυβέρνηση θα έκαναν πίσω στις μεγάλες τους απαιτήσεις αν άκουγαν ότι το Διεθνές Νομισματικό Ταμείο θα πατούσε το πόδι του στην Ευρώπη, είδαν την μπλόφα και είπαν, πολύ καλά, ας μπει και το Διεθνές Νομισματικό Ταμείο, διότι μάλιστα έχει να μας προσφέρει και τεχνογνωσία σε ό,τι αφορά τη διαμόρφωση αυτών των Προγραμμάτων». Ποια είναι η τεχνογνωσία του Διεθνούς Νομισματικού Ταμείου;

Ότι χρησιμοποιεί στην πραγματικότητα τα δάνειά του ως μοχλό εκβιασμού προς τις κυβερνήσεις οι οποίες κάνουν το πολιτικό λάθος, να ζητήσουν χρηματοδότηση από το Διεθνές Νομισματικό Ταμείο. Ποια είναι η κατάστρωσή;

Θα το πω πολύ απλά, θα πάρετε τα χρήματα, υπό την προϋπόθεση ότι θα εφαρμόσετε αυτές τις μεταρρυθμίσεις. Όταν μπαίνεις σ’ αυτή τη συμφωνία, είναι εξαιρετικά δύσκολο να βγεις και οι μεταρρυθμίσεις, όπως καταλαβαίνετε, δεν είναι τεχνικά ουδέτερες μεταρρυθμίσεις. Οι μεταρρυθμίσεις είναι σε συγκεκριμένη πολιτική ιδεολογική κατεύθυνση, ενίσχυσης εν πάση περιπτώσει συγκεκριμένων οικονομικών και κοινωνικών συμφερόντων. Αυτή ήταν η τεχνογνωσία που έψαχναν οι ευρωπαίοι το 2010, σε εκείνα τα κοσμοϊστορικά όπως αποδείχθηκε Eurogroup.

Άρα, λοιπόν, πρέπει να αναρωτηθούμε, αν είναι θετική η ενίσχυση της θέσης του Διεθνούς Νομισματικού Ταμείου στην αρχιτεκτονική της παγκόσμιας χρηματοπιστωτικής ασφάλειας.

Ποια είναι η συγκεκριμένη εμπειρία που έχουμε ως χώρα, πέρα από αυτό τον γενικό μηχανισμό; Είναι θετική ή αρνητική από την περίοδο της κρίσης; Ποιος ήταν ο ρόλος του Διεθνούς Νομισματικού Ταμείου στη διάρκεια των διαπραγματεύσεων;

Καταρχάς να πω, ότι είναι το ίδιο το Διεθνές Νομισματικό Ταμείο που έχει αναγνωρίσει ότι έκανε λάθος σε ό,τι αφορά τους πολλαπλασιαστές που χρησιμοποίησε, έτσι ώστε να υπολογίσει τις επιπτώσεις του πρώτου προγράμματος σε ό,τι αφορά την οικονομική ανάπτυξη της χώρας και οδηγηθήκαμε από το χρέος του 120% και την ύφεση του 1% - 2% του 2009, στα αδιανόητα νούμερα του 2011 και του 2012.

 Υφέσεις της τάξης του 9% και εκτόξευση του χρέους κοντά στο 160- 170 και 180% αλλά δεν θα επιμείνω εκεί θα πάω λίγο παρακάτω 2015 2019. Τι έκανε το Διεθνές Νομισματικό Ταμείο; Αυτό που ξέρει πάρα πολύ καλά να κάνει λειτούργησε ως ένας μοχλός εκβιασμού καθ’ όλη τη διάρκεια και εκείνης της διακυβέρνησης. Ποια ήταν τότε η κατάστρωση; Το Διεθνές Νομισματικό Ταμείο ζητούσε προσχηματικά μείωση του χρέους «κούρεμα», δηλαδή, ενώ την ίδια στιγμή η Γερμανία ζητούσε περισσότερα μέτρα λιτότητας. Ταυτόχρονα, η Γερμανία τι έλεγε; Καμία συμφωνία χωρίς το ΔΝΤ, καμία συμφωνία χωρίς το Διεθνές Νομισματικό Ταμείο αλλά δεν συζητούσε καμία μείωση του χρέους. Επομένως, τι θα περίμενε κανείς να κάνει το Διεθνές Νομισματικό Ταμείο; Να αξιοποιήσει αυτή την άτεγκτη στάση της Γερμανίας και να πει ότι εμείς μπαίνουμε στη συμφωνία μόνο εφόσον υπάρξει «κούρεμα» του χρέους. Δεν το έκανε ποτέ.

Αντιθέτως, σε κάθε κρίσιμη καμπή της διαπραγμάτευσης υποχωρούσε ως προς τη διαγραφή του χρέους- και αυτό αφορά, αν θέλετε, και κάποιες φαντασιώσεις που υπάρχουν σε διάφορους χώρους για τον θετικό ρόλο τον οποίο θα μπορούσε να έχει παίξει το Διεθνές Νομισματικό Ταμείο, κανένα θετικό ρόλο δεν θα μπορούσε να έχει παίξει- υποχωρούσε, λοιπόν, απέναντι στις απαιτήσεις της Γερμανίας και την ίδια στιγμή τι έκανε; Έκανε και κάτι περισσότερο. Στα τεχνικά κλιμάκια υποκοστολογούσε διαρκώς τα μέτρα τα οποία προτεινόταν και εκεί που εμφανιζόταν ως να είναι αρνητής των επιπλέον μέτρων λιτότητας έλεγε ότι αυτά τα μέτρα λιτότητας που έρχεστε να πάρετε, δεν θα είναι 1 δισ. θα είναι 500 εκατ. επομένως πάρτε λίγο ακόμα. Αυτός ήταν ο ρόλος του Διεθνούς Νομισματικού Ταμείου στην Ελλάδα κι αυτός ήταν ο ρόλος του Διεθνούς Νομισματικού Ταμείου οπουδήποτε κι αν ενεπλάκη σε «διάσωση» οποιασδήποτε οικονομίας.

Την ίδια στιγμή, το Διεθνές Νομισματικό Ταμείο ήταν ο πιο σκληρός διαπραγματευτής σε ό, τι αφορούσε αυτό που ονομάζουμε «διαρθρωτικά μέτρα». Τι είναι τα διαρθρωτικά μέτρα; Η λειτουργία των καταστημάτων τις Κυριακές, η σάρωση των εργασιακών δικαιωμάτων, των συνδικαλιστικών δικαιωμάτων, ήταν, δηλαδή, το Διεθνές Νομισματικό Ταμείο εκείνο που προωθούσε με την πιο μεγάλη ένταση- δεν αθωώνω τους κόλπους και οι υπόλοιποι στην ίδια κατεύθυνση ήταν- αλλά προωθούσε με την πιο μεγάλη ένταση αυτά τα μέτρα νεοφιλελεύθερης αναδιάρθρωσης της ελληνικής οικονομίας.

Επομένως, με βάση αυτή την πολιτική εμπειρία και με βάση αυτή την οικονομική εμπειρία την πραγματικά οδυνηρή για τη χώρα και για την κοινωνική πλειοψηφία πρέπει να αναρωτηθούμε: είναι θετική η ενίσχυση του ρόλου και της θέσης του Διεθνούς Νομισματικού Ταμείου στην παγκόσμια αρχιτεκτονική χρηματοπιστωτικής ασφάλειας; Η απάντηση δεν μπορεί παρά να είναι αρνητική. Όχι! Δεν είναι θετική η ενίσχυση του ρόλου του ΔΝΤ. Και αυτό έχει αποδειχθεί με όλους τους δυνατούς τρόπους από όλες τις εμπειρίες της 80χρονης πορείας του.

Υπό αυτή την έννοια είναι προφανές ότι καταψηφίζουμε το νομοσχέδιο.

Ευχαριστώ.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Ζεμπίλης Αθανάσιος, Θεοχάρης Θεοχάρης (Χάρης), Καββαδάς Αθανάσιος, Καλαφάτης Σταύρος, Καραμανλή Άννα, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τζανακόπουλος Δημήτριος, Τσακαλώτος Ευκλείδης, Βορύλλας Ανδρέας, Νατσιός Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος, Αυγενάκης Ελευθέριος και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, τον κ. Τζανακόπουλο.

Τον λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι. Η Κυβέρνηση φέρνει προς συζήτηση την «Κύρωση της υπ’ αριθ. 79-1 Aπόφασης του Συμβουλίου Διοικητών του Διεθνούς Νομισματικού Ταμείου σχετικά με τη Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού».

Με την Κύρωση της εν λόγω Απόφασης στόχος είναι η ενεργός συμμετοχή της χώρας μας στις αποφάσεις του Διεθνούς Νομισματικού Ταμείου, οι οποίες αποσκοπούν στην ενίσχυση της χρηματοδοτικής του ικανότητας για την ανταπόκρισή τους στις προκλήσεις που αντιμετωπίζουν οι χώρες μέλη του.

Πιστεύουμε ότι η ενεργός συμμετοχή σε διεθνείς οργανισμούς από το Διεθνές Νομισματικό Ταμείο είναι βασική επιδίωξη κάθε χώρας, προκειμένου να προστατεύει τα συμφέροντά της και να έχει την αναγκαία επιρροή στη λήψη σημαντικών αποφάσεων που επηρεάζουν την παγκόσμια οικονομία. Η χώρα μας συμμετέχει στο Διεθνές Νομισματικό Ταμείο ως μέλος με πλήρη δικαιώματα από την ημερομηνία ένταξής της σε αυτό, από το 1945. Για την εφαρμογή των αποφάσεων των οργάνων του Διεθνούς Νομισματικού Ταμείου, η Ελλάδα υποχρεούται στη λήψη των αναγκαίων εφαρμοστικών μέτρων και ρυθμίσεων, όπως την εν λόγω Απόφαση που συζητάμε στη Βουλή προς Κύρωση της.

Ως κόμμα δεν είμαστε οπαδοί του απομονωτισμού οπότε κατ΄ αρχήν συμφωνούμε με την Κύρωση της Απόφασης δεδομένου ότι ο στόχος είναι η ενεργός συμμετοχή της χώρας μας στις αποφάσεις του Διεθνούς Νομισματικού Ταμείου. Δυστυχώς όμως, η πραγματικότητα είναι πως η χώρα μας ποτέ δεν είχε ενεργό συμμετοχή στις αποφάσεις του Διεθνούς Νομισματικού Ταμείου με ευθύνη όλων των κυβερνήσεων. Δεν θα πρέπει η συμμετοχή της χώρας μας να εξαντλείται στην Κύρωση αποφάσεων σαν την παρούσα, που οδηγούν απλά στην αύξηση του μεριδίου συμμετοχής της Ελλάδας κατά 1.214.500.000 ειδικά τραβηχτικά δικαιώματα, δηλαδή, την καταβολή του ποσού των 1,5 δισ. ευρώ περίπου.

Μας προκαλεί ιδιαίτερη εντύπωση πως η κύρωση της Απόφασης του Συμβουλίου Διοικητών του Διεθνούς Νομισματικού Ταμείου έρχεται ως νομοσχέδιο στη Βουλή με τις υπογραφές του Υπουργού Εθνικής Οικονομίας και Οικονομικών κ. Κωνσταντίνου Χατζηδάκη και του Υπουργού Εξωτερικών κ. Γεωργίου Γεραπετρίτη, χωρίς να συνοδεύεται από υπηρεσιακό ενημερωτικό έγγραφο ή μία έκθεση πεπραγμένων με δράσεις της χώρας μας εντός του Διεθνούς Νομισματικού Ταμείου, τι έχουμε πετύχει μέχρι σήμερα και ποιες οι μελλοντικές μας επιδιώξεις.

Η όλη διαδικασία της κύρωσης της εν λόγω Απόφασης δείχνει πως η χώρα μας έχει ρόλο απλού παρατηρητή εντός του Διεθνούς Νομισματικού Ταμείου, χωρίς φωνή και προτάσεις, χωρίς συμμαχίες, χωρίς ενεργή συμμετοχή στη χάραξη των πολιτικών του.

Αν αναρωτιόμαστε τι δράσεις θα μπορούσαμε να αναλάβουμε θα σας καταθέσω στη Βουλή την Έκθεση του Ανεξάρτητου Γραφείου Αξιολόγησης του Διεθνούς Νομισματικού Ταμείου με τίτλο “The IMF and the crises in Greece, Ireland and Portugal”, η οποία ποτέ δεν αποτέλεσε θέμα συζήτησης στη Βουλή ούτε γνωρίζουμε τι ενέργειες ανέλαβε η χώρα μας μετά τη δημοσίευσή της στα όργανα εντός του Διεθνούς Νομισματικού Ταμείου.

Στην Έκθεσή του το Ανεξάρτητο Γραφείο Αξιολόγησης του Διεθνούς Νομισματικού Ταμείου εντόπισε ευθύνες τόσο στις πρώην διοικήσεις του Διεθνούς Νομισματικού Ταμείου για τις πολιτικές επιλογές χρηματοδότησης της Ελλάδας όσο και στους οικονομολόγους τεχνοκράτες του Ταμείου για τις λάθος εκτιμήσεις τους σχετικά με την ύφεση και την ανεργία στη χώρα μας.

Φωτογραφίζοντας τις επιλογές του πρώην επικεφαλής του Διεθνούς Νομισματικού Ταμείου Dominique Strauss-Kahn, το Γραφείο χαρακτηρίζει ως λάθος την πολιτική απόφασή του να χρηματοδοτήσει το 2010 την Ελλάδα με ποσό μεγαλύτερο από αυτό που της αντιστοιχούσε. Ειδικά μάλιστα λόγω του ότι η υπέρογκη χρηματοδότηση έγινε χωρίς να έχει προηγηθεί αναδιάρθρωση του ελληνικού χρέους, επειδή, όπως αναφέρει η έκθεση, η Ευρωπαϊκή Επιτροπή, η Ευρωπαϊκή Κεντρική Τράπεζα και κάποια κράτη - μέλη ήταν αντίθετα.

Σε τεχνοκρατικό επίπεδο η έκθεση του Γραφείου φωτογραφίζει εμμέσως πλην σαφώς τον Poul Thomsen και την ομάδα του στο Ταμείο, που το 2009 εκτιμούσαν ότι η σωρευτική ύφεση ως το 2012 θα έφτανε το 5,5%, ενώ τελικά εκτινάχθηκε στο 17%. Ακολουθώντας τις λανθασμένες εκτιμήσεις για την ανάπτυξη έπεσαν έξω και οι εκτιμήσεις για την ανεργία. Το ποσοστό ανεργίας το 2012 ήταν 25% έναντι πρόβλεψης για 15%, σημειώνει το Γραφείο και προσθέτει, ότι οι συνέπειες μετάδοσης της κρίσης δεν ποσοτικοποιήθηκαν αυστηρώς ούτε συζητήθηκαν διεξοδικά στο εσωτερικό του Ταμείου.

Μεταξύ των προβλημάτων που αντιμετώπισε το Διεθνές Νομισματικό Ταμείο ήταν ότι χρειάστηκε μήνες για να συνειδητοποιήσει ότι η διοικητική μηχανή της Ελλάδας ήταν πολύ αδύναμη και ότι οι συντεχνίες δημιουργούσαν εμπόδια στην εφαρμογή. Την ίδια ώρα το Ταμείο βρέθηκε σε διαμάχη με ευρωπαίους εταίρους, καθώς ο μηχανισμός της τρόικα αποδείχθηκε πολλές φορές αναποτελεσματικός και προβληματικός στη διαχείριση των κρίσεων.

Στην ίδια έκθεση μεταξύ άλλων τονίζονται τα εξής: Το υπ΄αριθμόν 1 λάθος ήταν ότι το Διεθνές Νομισματικό Ταμείο δεν επέμεινε για αναδιάρθρωση του χρέους προτού ξεκινήσει το πρόγραμμα. Εφόσον δεν έγινε αναδιάρθρωση του χρέους προτού χρηματοδοτηθεί η Ελλάδα από το Ταμείο, το Γραφείο αποφαίνεται πως θα έπρεπε να έχει ζητήσει από τους Ευρωπαίους μεγαλύτερη χρηματοδοτική στήριξη προς την Ελλάδα. Η αναδιάρθρωση του χρέους που έγινε με το κούρεμα των ομολόγων που κατείχε ο ιδιωτικός τομέας PSI το 2012, έγινε με μεγάλη καθυστέρηση και το καθαρό όφελος της δεν ξεπέρασε τα 85 δισ. ευρώ έναντι μεικτού οφέλους 200 δισ. ευρώ, μέγεθος που κρίνεται ανεπαρκές για το Γραφείο.

Η στρατηγική διάσωσης που υιοθετήθηκε ήταν εξαιρετικά παρακινδυνευμένη και η προσαρμογή που επιβλήθηκε στη χώρα μας ήταν υπερβολικά εμπροσθοβαρής κυρίως επειδή έπρεπε να αποκλιμακωθεί ο λόγος χρέους προς ΑΕΠ από το 2013.

Μολονότι το ρίσκο μετάδοσης της κρίσης διαδραμάτισε σημαντικό ρόλο στη λήψη της απόφασης για συμμετοχή του Ταμείου στο Ελληνικό Πρόγραμμα, την ίδια στιγμή, οι συνέπειες μετάδοσης κρίσης, δεν ποσοτικοποιήθηκαν αυστηρώς ούτε συζητήθηκαν διεξοδικά στο εσωτερικό του Ταμείου.

Σε άλλο σημείο, επισημαίνεται ακόμα ότι η Διεθνής Κοινότητα, θα έπρεπε να έχει επωμισθεί τουλάχιστον, εν μέρει, το κόστος της παρέμβασης, ώστε να μην διαχυθεί η κρίση, κάτι που δεν έγινε.

Οι υπερβολικά φιλόδοξες προβλέψεις που έκανε το Διεθνές Νομισματικό Ταμείο αρχικά, με τις οποίες, στην πράξη, δεν έβγαιναν αληθινές, είχαν ως αποτέλεσμα να γίνονται ολοένα και πιο δύσκολη η επίτευξη των στόχων. Ενδεικτικά, γίνεται αναφορά, στην υπεραισιόδοξη εκτίμηση του Διεθνούς Νομισματικού Ταμείου ότι τα έσοδα από τις ιδιωτικοποιήσεις θα φτάσουν 50 δις ευρώ, από τα 12,5 δις ευρώ που αρχικά είχαν υπολογιστεί.

Το Γραφείο παραδέχεται ότι αυτή η χαοτική διαφορά οφείλεται σε μεγάλο βαθμό στην προσπάθεια των τεχνοκρατών του Διεθνούς Νομισματικού Ταμείου να δείξουν ότι βγαίνουν τα νούμερα, σε σχέση με τη βιωσιμότητα του χρέους και τους δημοσιονομικούς στόχους.

Δεν δόθηκε ιδιαίτερη σημασία στο γεγονός ότι η Ελλάδα ως μέλος μιας Νομισματικής Ένωσης δεν είχε τη δυνατότητα ευελιξίας, καθώς η συμμετοχή της δημιουργούσε περιορισμούς για οποιαδήποτε εναλλακτική στρατηγική.

Το Διεθνές Νομισματικό Ταμείο χρειάστηκε μήνες για να συνειδητοποιήσει ότι η διοικητική ικανότητα της Ελλάδας ήταν πολύ αδύναμη και ότι τα κατεστημένα συμφέροντα δημιουργούσαν ανυπέρβλητα εμπόδια.

Το Διεθνές Νομισματικό Ταμείο λειτούργησε με τη λογική πως τα κράτη της Ζώνης του Ευρώ πρέπει να αντιμετωπίζονται διαφορετικά σε σχέση με τα κράτη που δεν είναι μέλη της Ευρωζώνης. Το Ταμείο βρέθηκε απροετοίμαστο στη συνεργασία με τους Ευρωπαίους Εταίρους. Αν και η Τρόικα αποδείχθηκε αποτελεσματικός μηχανισμός στο να πραγματοποιεί συζητήσεις με τις κυβερνήσεις, το Ταμείο έχασε τη χαρακτηριστική του ευελιξία ως διαχειριστής κρίσεων και λειτούργησε με τρόπο που δημιουργούσε υπόνοιες για πολιτικές παρεμβάσεις.

Επίσης, οι Ευρωπαίοι φάνηκαν συχνά απρόθυμοι να προσφέρουν αναμφισβήτητη υποστήριξη προς την Ελλάδα. Η τεχνική βοήθεια που παρείχε το Διεθνές Νομισματικό Ταμείο στην Ελλάδα αντιμετώπισε πολλές φορές λόγω της ανάγκης συντονισμού με την «Task Force» της Ευρωπαϊκής Ένωσης, η οποία βασιζόταν σε εξωτερικούς συμβούλους από τα κράτη μέλη.

Αξίζει να σημειωθεί πως το Διεθνές Νομισματικό Ταμείο αναδεικνύει με σαφήνεια ότι η καθυστέρηση της αναδιάρθρωσης του Ελληνικού Χρέους, λειτούργησε κυριολεκτικά σαν σανίδα σωτηρίας για τις Τράπεζες της Ευρωζώνης καθώς την κρίσιμη διετία 2011-2012, η χώρα μας, αποπλήρωσε ομόλογα αξίας 50 δις ευρώ, τα οποία βρίσκονταν ως επί το πλείστον στη δικαιοδοσία των Ευρωπαϊκών Τραπεζών.

Στην Έκθεση μάλιστα, επισημαίνεται ότι η καθυστέρηση της αναδιάρθρωσης, υπονόμευσε τόσο τις προοπτικές ανάκαμψης της Ελληνικής Οικονομίας όσο και την ίδια την αποτελεσματικότητα του «κουρέματος» του Χρέους PSI που έγινε το 2012.

Τέλος, μία παλαιότερη εκτίμηση του ανεξάρτητου Γραφείου Αξιολόγησης του Διεθνούς Νομισματικού Ταμείου, αναφέρει ότι στη βάση 159 Προγραμμάτων, δείχνει ότι οι προβλέψεις έπεσαν έξω στο 60% των Προγραμμάτων.

Η απόκλιση στις προβλέψεις για το ΑΕΠ της Ελλάδας είναι μοναδική περίπτωση ακόμη και για τα στάνταρντ των Προγραμμάτων του Διεθνούς Νομισματικού Ταμείου.

Όλα τα παραπάνω δεν διερευνήθηκαν από τη χώρα μας παρόλο που είναι πλήρες μέλος του Διεθνούς Νομισματικού Ταμείου. Δεν ζητήθηκαν περαιτέρω διευκρινήσεις ή και ενδεχόμενες ευθύνες για τα λάθη που ταλαιπώρησαν τον Ελληνικό λαό, τα χρόνια των μνημονίων.

Για τους παραπάνω λόγους, το Κόμμα μας θα «καταψηφίσει» την «Κύρωση της υπ’ αριθ. 79-1 Απόφασης του Συμβουλίου Διοικητών του Διεθνούς Νομισματικού Ταμείου».

 Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Βορύλλα.

Τον λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας.

**ΚΑΖΑΜΙΑΣ ΑΛΕΞΑΝΔΡΟΣ (Εισηγητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Η «Κύρωση της Απόφασης του Συμβουλίου Διοικητών του Διεθνούς Νομισματικού Ταμείου» που έχουμε μπροστά μας για να μην παρερμηνευτεί από αυτούς που μας παρακολουθούν, είναι μια διαδικασία η οποία δεν αφορά μόνο τη χώρα μας. Είναι κάτι το οποίο θα πρέπει να περάσει από τις διαδικασίες κύρωσης όλων των Κρατών Μελών του Διεθνούς Νομισματικού Ταμείου που σήμερα είναι 191 Κράτη Μέλη.

Δηλαδή, δεν υπάρχει εδώ κάτι ειδικά ανάμεσα στο Διεθνές Νομισματικό Ταμείο και την Ελλάδα.

Παρ’ όλα αυτά, θα πρέπει να τονίσουμε, εκ μέρους της«ΠΛΕΥΣΗ ΕΛΕΥΘΕΡΙΑΣ» ότι η εμπειρία που έχει η χώρα μας με το Διεθνές Νομισματικό Ταμείο, ιδίως στα χρόνια των μνημονίων, υπήρξε καταστροφική και θλιβερή.

Η χώρα μας, στην εποχή των μνημονίων, βρέθηκε κάτω από την πολιτική μιας σκληρής και παρατεταμένης λιτότητας, η οποία οδήγησε στην αύξηση της ανεργίας στη χώρα κοντά στο 28%, κάποια στιγμή οδήγησε στην απώλεια του 25% του μεγέθους της οικονομίας μας σε πολύ λίγα χρόνια και επίσης επέφερε την φτωχοποίηση παραπάνω από του 1/3 του πληθυσμού της χώρας. Αυτή η εμπειρία δεν μπορεί να ξεχαστεί και το Διεθνές Νομισματικό Ταμείο έπαιξε σημαντικότατο ρόλο στη διαδικασία αυτή. Για όσους είναι νεότεροι και δεν το θυμούνται, η Τρόικα, η οποία μας επέβαλε αυτά τα μνημόνια και τα προγράμματα σκληρής λιτότητας που τα συνοδεύουν, αποτελείτο από την Ευρωπαϊκή Επιτροπή, από την Ευρωπαϊκή Κεντρική Τράπεζα και από το Διεθνές Νομισματικό Ταμείο. Αυτούς που κατόπιν άρχισαν οι κυβερνήσεις, που εφάρμοσαν τα μνημόνια, να αποκαλούν «Θεσμούς».

Το Διεθνές Νομισματικό Ταμείο δάνεισε στη χώρα μας στη διάρκεια αυτή ένα πολύ μικρό ποσό. Η Εισηγήτρια της ΝΔ είπε νωρίτερα ότι τώρα η Ελλάδα από δανειστής έχει γίνει χρεώστης του Διεθνούς Νομισματικού Ταμείου. Αυτό θα πρέπει να το βλέπουμε στο πλαίσιο της πραγματικότητας που ακόμη μέχρι σήμερα βιώνει η ελληνική οικονομία κάτω από το βάρος των μνημονίων και του ρόλου του Διεθνούς Νομισματικού Ταμείου, που είναι ότι η χώρα μας παραμένει η πιο καταχρεωμένη χώρα μέσα στην Ε.Ε., με ένα τεράστιο δημόσιο χρέος και ένα πολύ μεγάλο επίσης ιδιωτικό χρέος. Με άλλα λόγια, το γεγονός ότι στις αποπληρωμές του τεράστιου αυτού δημοσίου χρέους, το 2022 η Ελλάδα κατάφερε να αποπληρώσει το μικρό δάνειο που είχε πάρει από το Διεθνές Νομισματικό Ταμείο, δεν μας κάνει να μπορούμε να περηφανευόμαστε ότι είμαστε μια χώρα πλέον που δανείζει τους διεθνείς οργανισμούς και ότι δεν δανείζεται από αυτούς. Συνεχίζουμε να είμαστε καταχρεωμένοι, συνεχίζει η Ελλάδα δυστυχώς να έχει τεράστια χρέη απέναντι σε πολλούς δημόσιους και ιδιωτικούς διεθνείς οργανισμούς και το γεγονός ότι το Διεθνές Νομισματικό Ταμείο δεν είναι σήμερα ένας από αυτούς, δεν σημαίνει στην ουσία κάτι διαφορετικό για τη χώρα μας. Αυτή είναι η γενική εικόνα και θα πρέπει να τα βλέπουμε μέσα στο πλαίσιο αυτής της γενικής εικόνας.

Επίσης, ο Εισηγητής του ΣΥΡΙΖΑ είπε ότι θα πρέπει να ξεχαστούν οι μέρες εκείνες των μνημονίων, οι μαύρες μέρες των μνημονίων, και ζήτησε από τα κόμματα του δημοκρατικού τόξου να τοποθετηθούν επ’ αυτού. Η άποψή μας είναι ότι δεν πρέπει να ξεχαστούν αυτές οι μαύρες μέρες των μνημονίων και της σκληρής λιτότητας που βίωσε η χώρα από το 2010 και μετά, διότι θα πρέπει να μας γίνουν μάθημα για το τι δεν πρέπει να κάνουμε στο μέλλον και για το τί ακόμη πρέπει να κάνουμε, ούτως ώστε να ανατρέψουμε τη δυσμενή οικονομική κατάσταση στην οποία βρίσκεται η χώρα. Αυτά, όσον αφορά την εισαγωγή για το Διεθνές Νομισματικό Ταμείο και την ιστορία του, όσον αφορά τη χώρα μας.

Πρέπει, ωστόσο, να πούμε ότι όταν ιδρύθηκε το 1944 – 1945, ως θεσμός του ευρύτερου συστήματος του Bretton Woods, το Διεθνές Νομισματικό Ταμείο είχε άλλη αποστολή και το είχαν οραματιστεί οι αρχιτέκτονες του συστήματος Bretton Woods ως ένα θεσμό, ο οποίος θα μπορούσε και θα έπρεπε να είχε μια διαφορετική αποστολή. Σκοπός του ήταν να παρέχει έναν δανειστή της τελευταίας λύσης, για χώρες οι οποίες αντιμετώπιζαν προβλήματα τεραστίων ελλειμμάτων στο εμπορικό τους ισοζύγιο. Χώρες οι οποίες δεν μπορούσαν να χρηματοδοτήσουν δηλαδή τα ελλείμματα στο εμπορικό τους ισοζύγιο, καθώς επίσης και για χώρες οι οποίες χρεοκοπούσαν ή χώρες οι οποίες αντιμετώπιζαν τεράστιο πρόβλημα φτώχειας. Ωστόσο, το Διεθνές Νομισματικό Ταμείο, ενώ διατηρεί αυτόν τον επίσημο ρόλο, ιστορικά έχει δανείσει χώρες οι οποίες έχουν βρεθεί σε ανάγκη, όπως και τη χώρα μας μετά το 2012, επιβάλλοντας όμως τα περιβόητα, τα φοβερά προγράμματα δομικής αναδιάρθρωσης τα λεγόμενα, δηλαδή προγράμματα πολύ σκληρής και αντιλαϊκής λιτότητας, τα οποία αντί να βοηθήσουν σε πάρα πολλές περιπτώσεις τις χώρες, τα κράτη μέλη του που είχαν ανάγκη, κατάντησαν να καταστρέφουν ένα μεγάλο μέρος της οικονομίας τους, ούτως ώστε να μπορέσουν αυτές οι χώρες να ξεχρεώσουν τα δάνεια που τους δάνειζε το Διεθνές Νομισματικό Ταμείο.

Δυστυχώς, παρά τις προσπάθειες αναμόρφωσης του, που έλαβαν χώρα τα τελευταία χρόνια, το Διεθνές Νομισματικό Ταμείο ακόμη δεν έχει καταφέρει να απαλλαγεί από αυτήν την πρακτική και ούτε βεβαίως από αυτήν την ευθύνη. Αυτό που συζητούμε σήμερα ωστόσο είναι κάτι όχι εντελώς ξεκομμένο από όσα είπαμε προηγουμένως, αλλά κάτι το οποίο είναι κάπως διαφορετικό. Το Διεθνές Νομισματικό Ταμείο στηρίζεται στην οργάνωση του σε ένα πάρα πολύ σύνθετο σύστημα χρηματοδότησης και λήψης αποφάσεων. Απλά ειπωμένο, τα 191 μέλη του χρηματοδοτούν το Διεθνές Νομισματικό Ταμείο με μία ποσόστωση η οποία ορίζεται κυρίως με βάση το μέγεθος της οικονομίας τους και το πόσο ανοιχτή ή κλειστή είναι αυτή στο διεθνές εμπόριο. Υπάρχουν και άλλοι δύο συντελεστές, οι οποίοι παίζουν ρόλο. Η Ελλάδα χρηματοδοτεί νομίζω αυτή τη στιγμή κοντά στο 0,5% των εσόδων του Διεθνούς Νομισματικού Ταμείου ετησίως. Αυτό είναι το μερίδιο σύμφωνα με το μέγεθος και το άνοιγμα της εθνικής μας οικονομίας στο παγκόσμιο οικονομικό περιβάλλον.

Αυτό που έρχεται να κάνει τώρα η Σύμβαση αυτή είναι να αναθεωρήσει τα μερίδια συμμετοχής των κρατών μελών του Διεθνούς Νομισματικού Ταμείου στο Ταμείο και αυτά είναι οικονομικά μερίδια συμμετοχής, καθώς και επόμενο αυτής της Αναθεώρησης είναι και ο αριθμός των ψήφων που έχουν τα κράτη μέλη ούτως ώστε να παίρνουν αποφάσεις στις διαδικασίες λήψης απόφασης μέσα στο Διεθνές Νομισματικό Ταμείο.

Ο γενικός σκοπός αυτών των αναθεωρήσεων στην συγκεκριμένη περίπτωση είναι διπλός. Κάθε πέντε χρόνια από την ίδρυση του Διεθνούς Νομισματικού Ταμείου υπήρχε καταστατικά η ανάγκη του ταμείου να αναθεωρεί τις ποσοστώσεις αυτές συμμετοχής των κρατών μελών του σε κονδύλια, σε χρηματοδότηση του Ταμείου και σε ψήφους. Αυτό γίνεται διότι αναγνώριζε το ταμείο ότι οι οικονομίες των κρατών μελών του αλλάζουν σε μέγεθος στη διάρκεια μιας πενταετίας, οπότε αυτό που έχουμε μπροστά μας τώρα είναι η 16η Αναθεώρηση που έγινε από συστάσεως του Διεθνούς Νομισματικού Ταμείου και η οποία αναμορφώνει σε οριακά τη συμμετοχή των κρατών μελών στη χρηματοδότηση, αλλά και στις ψήφους του ταμείου. Ωστόσο η 16η Αναθεώρηση συνδέθηκε με ένα φιλόδοξο σχέδιο, το οποίο είχε ξεκινήσει πριν από το 2010 και ορίστηκε το 2010 και αυτό είναι μια προσπάθεια ριζικής αύξησης του συνολικού κεφαλαίου που έχει το Διεθνές Νομισματικό Ταμείο, ούτως ώστε το Ταμείο αυτό να μπορεί να δανείζει σε κράτη που έχουν ανάγκη δανεισμού είτε λόγω του εμπορικού τους ισοζυγίου είτε λόγω αντιμετώπισης της φτώχειας είτε λόγω χρεοκοπίας, χωρίς το ίδιο το Ταμείο να δανείζεται και πράγματι υπάρχει εδώ ένα παράδοξο, να δανείζεται το ταμείο για να δανείσει είναι μία όχι πολύ αποτελεσματική μέθοδος χρηματοδότησης και υποβοήθησης της παγκόσμιας οικονομίας να διατηρήσει κάποια συνοχή. Οπότε μαζί με την περιοδική Αναθεώρηση της πενταετίας που λαμβάνει χώρα - αυτή είναι η 16η από το 1945 - υπήρξε και ο στόχος της συνολικής αύξησης κατά 50% της συμβολής όλων των κρατών μελών του Διεθνούς Νομισματικού Ταμείου στο κεφάλαιο του. Κατά συνέπεια αν εγκριθεί αυτό, θα έχουμε αύξηση κατά το ένα τρίτο. Θα φθάσουν δηλαδή οι συνδρομές των κρατών μελών στο Διεθνές Νομισματικό Ταμείο στα 960 δισεκατομμύρια δολάρια, περίπου δηλαδή 1 τρισ. που είναι ένα σημαντικό ποσό. Η λογική όμως αυτή, αφενός στηρίζεται στην επιθυμία του Ταμείου όχι μόνο να μειώσει τον δικό του δανεισμό για να χρηματοδοτεί δάνεια, αλλά επίσης και να μειώσει τη δυνατότητά του ή τους στόχους του όσον αφορά τη χρηματοδότηση δανείων σε κράτη μέλη του Ταμείου που τα έχουν ανάγκη. Αυτό συρρικνώνει το ρόλο του και είναι κάτι το οποίο θεωρούμε ότι δεν θα έπρεπε. Το Ταμείο θα έπρεπε να έχει πιο ενεργό ρόλο στην παροχή δανείων σε κράτη τα οποία έχουν ανάγκη, αλλά βεβαίως με πολύ διαφορετικούς όρους γιατί η Πλεύση Ελευθερίας διαφωνεί εντελώς με τα διαρθρωτικά προγράμματα του Διεθνούς Νομισματικού Ταμείου, τα οποία έχουν καταστρέψει οικονομίες.

Το τελευταίο σημείο που θα ήθελα να πω και αυτό είναι επίσης ένα σημείο σημαντικής επιφύλαξης μας απέναντι στη Σύμβαση αυτή, είναι ότι συνεχίζει η δομή λήψης αποφάσεων μέσα στο Διεθνές Νομισματικό Ταμείο να συμφέρει υπερβολικά τα μεγάλα κράτη, τα οποία με βάση το καταστατικό του Ταμείου συμβάλλουν με πολύ μεγάλο οικονομικό μέρισμα στη χρηματοδότηση του Ταμείου. Για να έχουμε μια αίσθηση των αριθμών, οι G7 δηλαδή οι Ηνωμένες Πολιτείες, η Ιαπωνία, η Κίνα, καθώς και η Γερμανία, η Γαλλία, η Βρετανία, και η Ιταλία, έχουν μεταξύ τους κοντά στο 50% των ψήφων. Δηλαδή, μπορούν αυτές οι 7 χώρες μαζί με ορισμένες μικρές που συμμαχούν συνήθως με αυτές τις χώρες, να αποφασίζουν συνολικά πολλές φορές και χωρίς την Κίνα, οι δυτικές χώρες συγκεκριμένα, για τις κρίσιμες αποφάσεις του Ταμείου. Αυτή η δομή λήψης αποφάσεων δεν πρόκειται να αλλάξει με την αναθεώρηση που έχουμε μπροστά μας και αυτό είναι κατά την άποψή μας μια δυσμενής εξέλιξη.

Η Πλεύση Ελευθερίας επιφυλάσσεται να διατυπώσει την τελική της απόφαση στην Ολομέλεια και για να μπορεί να έχει τη δυνατότητα παρέμβασης με ομιλία στη συνεδρίαση που θα έχουμε και αύριο.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής)**: Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ(Ειδικός Αγορητής της Κ.Ο. ΣΠΑΡΤΙΑΤΕΣ)**: Το υπό συζήτηση νομοσχέδιο αφορά κυρίως την κύρωση της απόφασης του συμβουλίου διοικητικών και την αύξηση των συνολικών ειδικών τραβηχτικών δικαιωμάτων, του SDR, του Διεθνούς Νομισματικού Ταμείου.

Η Ελλάδα συμμετέχει στο Διεθνές Νομισματικό Ταμείο με περίπου 2,4 δισ. SDR μετά την 14η αναθεώρηση, ενώ μετά την κύρωση αυτής της απόφασης το ποσό αυτό θα ανέλθει σε περίπου 3,6 δισ.. Ταυτόχρονα, μειώνεται και το ποσό πιστωτικών ρυθμίσεων της Ελλάδας κατά περίπου 280 εκατομμύρια SDR. Με το συγκεκριμένο νομοσχέδιο διαφωνούμε επί της αρχής και αυτός είναι ο βασικός λόγος για τον οποίο θα το καταψηφίσουμε.

Πρώτον, ο σκοπός ίδρυσης του Διεθνούς Νομισματικού Ταμείου ήδη από το 1945 ήταν να παρέχει χρηματοοικονομική σταθερότητα στα κράτη μέλη του. Η λειτουργία του όμως απέδειξε ότι όχι μόνο δεν αποτελεί τον αρχικό του σκοπό, αλλά η δράση του έχει συνδεθεί με πολιτικές ακραίας λιτότητας, συνθήκες που βιώσαμε στην Ελλάδα πολύ έντονα με την κύρωση των μνημονίων τα προηγούμενα χρόνια. Η ίδια η διοίκηση του ΔΝΤ έχει παραδεχθεί δημοσίως, ότι η πολιτική που επιβλήθηκε στη χώρα μας είχε σαν αποτέλεσμα να βυθιστούμε σε μία αχρείαστη ύφεση που διήρκησε πολύ περισσότερο απ’ ότι θα διαρκούσε εάν δεν είχε ακολουθηθεί πολιτική ακραίας λιτότητας. Παρόμοιες ιστορίες αποτυχίας της πολιτικής του Διεθνούς Νομισματικού Ταμείου μπορούμε να δούμε και σε άλλες χώρες του κόσμου, όπως για παράδειγμα στην Αργεντινή, την Κένυα και τη Σρι Λάνκα.

Δεύτερον, το ίδιο το Διεθνές Νομισματικό Ταμείο λαμβάνει αποφάσεις που για εμάς δεν είναι απόλυτα δημοκρατικές. Οι ψήφοι κάθε χώρας εξαρτώνται άμεσα από το ποσοστό των SDR που κατέχουν επί του συνόλου. Είναι δηλαδή μία ευθεία σχέση ψήφων και ποσόστωσης. Το αποτέλεσμα είναι χώρες που συμμετέχουν με μεγάλα ποσά, να επιβάλουν τη δική τους πολιτική σε όλες τις υπόλοιπες χώρες. Δεν είναι καθόλου τυχαίο που η βάση για τη λήψη μιας απόφασης σαν αυτή που καλούμαστε να κυρώσουμε, απαιτεί το 85% των ψήφων όταν οι χώρες μέλη της G20 κατέχουν το 65% των ψήφων, ενώ αν συσπειρωθούν και τα ευρωπαϊκά κράτη και κρατήσουν ενιαία στάση απέναντι σε ψηφοφορίες - όπως άλλωστε γίνεται και στην πράξη λόγω της ενιαίας ταυτότητας της Ευρωπαϊκής Ένωσης στο εξωτερικό - τότε το σύνολο των ψήφων ανέρχεται σε 78%. Αρκούν μόνο λίγες χώρες ακόμα για να υιοθετηθεί οποιαδήποτε απόφαση. Τι γίνεται με όλες τις υπόλοιπες χώρες; Ό,τι έγινε και για την περίπτωση της Ελλάδας, που έγινε το πειραματόζωο για την οικονομική πολιτική.

Τρίτον, το Διεθνές Νομισματικό Ταμείο δεν έχει νόημα ύπαρξης από τη στιγμή που ιδρύθηκε και λειτουργεί αποτελεσματικά ο ευρωπαϊκός μηχανισμός στήριξης. Καμία ευρωπαϊκή οικονομία δεν έχει κίνητρο να συμμετέχει στο Διεθνές Νομισματικό Ταμείο, όταν έχουμε ένα αποδοτικότερο μηχανισμό στον οποίο μπορούμε να απευθυνθούμε σε περίπτωση κρίσης.

Η Ισπανία, της οποίας η κρίση ήρθε σε μεταγενέστερο χρόνο σε σχέση με τη δική μας και έκανε χρήση του Ευρωπαϊκού Μηχανισμού Στήριξης, διέφυγε της κρίσης πολύ πιο γρήγορα και χωρίς να υποστεί τεράστιο οικονομικό και κοινωνικό πλήγμα της πολιτικής ακραίας λιτότητας.

Τέλος, κάτι το οποίο ενδεχομένως δεν γνωρίζει πολύς κόσμος, αλλά είναι ουσιαστικό για τη σημερινή συζήτηση, είναι το γεγονός ότι το Διεθνές Νομισματικό Ταμείο έχει δικαίωμα έκδοσης Ειδικών Τραβηκτικών Δικαιωμάτων και, μάλιστα, με τρόπο που δεν επιβαρύνεται κανένας κρατικός προϋπολογισμός. Γιατί, λοιπόν, δεν προχωρούν σε έκδοση SDR παρά ζητούν από τα μέλη του να δώσουν επιπλέον χρήματα;

Στη συνοδευτική έκδοση του Γενικού Λογιστηρίου του Κράτους αναφέρεται ότι δεν υπάρχει επίπτωση στον κρατικό προϋπολογισμό, γιατί, λέει, πρόκειται για χρηματοοικονομική συναλλαγή. Από πότε 1,5 δισ. που θα λάβει ως δάνειο το κράτος από την Τράπεζα της Ελλάδος δεν αποτελεί κρατική δαπάνη.

Δεν υπάρχει καμία απολύτως περίπτωση να ψηφίσουμε υπέρ μιας απόφασης που ενισχύει έναν αποτυχημένο οργανισμό που μόνο δεινά επέφερε στη χώρα μας.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε, κ. Χαλκιά.

Τον λόγο έχει ο Υφυπουργός Εθνικής Οικονομίας και Οικονομικών, κ. Χρίστος Δήμας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών)**: Ευχαριστώ, κύριε Πρόεδρε. Ευχαριστώ και όλους τους συναδέλφους για τις εισηγήσεις τους.

Ήρθαμε σήμερα εδώ για να συζητήσουμε για τις υπό κύρωση αποφάσεις του σχεδίου νόμου αναφορικά με την υπ’ αριθμόν 79-1 Απόφαση του Συμβουλίου Διοικητών του Διεθνούς Νομισματικού Ταμείου σχετικά με την Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού.

Η παρούσα αύξηση των Μεριδίων Συμμετοχής αποτελεί τη συνέχεια διαδοχικών Αποφάσεων του Συμβουλίου Διοικητών του Διεθνούς Νομισματικού Ταμείου αναφορικά με το ίδιο θέμα. Η τελευταία Απόφαση υιοθετήθηκε από το Συμβούλιο Διοικητών στις 15 Δεκεμβρίου του 2010, τέθηκε σε ισχύ το 2016, ενώ κυρώθηκε από την Ελλάδα με το ν. 4041 το 2012. Ειδικότερα, στις 15 Δεκεμβρίου του 2010 το Συμβούλιο Διοικητών του Διεθνούς Νομισματικού Ταμείου υιοθέτησε την υπ’ αριθμόν 66-2 Απόφαση με τίτλο «Δέκατη Τέταρτη Γενική Αναθεώρηση των Μεριδίων Συμμετοχής και Μεταρρύθμιση του Ασφαλιστικού Συμβουλίου», με την οποία εγκρίθηκε ένα πακέτο μεταρρυθμίσεων όσον αφορά στα μερίδια συμμετοχής και τη διακυβέρνηση του Ταμείου, τα οποία κρίθηκαν απαραίτητα για τη νομιμότητα και την αποτελεσματικότητά του.

Οι μεταρρυθμίσεις αυτές αφορούσαν σε μια μεγάλη αναπροσαρμογή των μεριδίων συμμετοχής των μελών του Διεθνούς Νομισματικού Ταμείου, προκειμένου να αντικατοπτρίζεται καλύτερα η θέση τους στην παγκόσμια οικονομία, καθώς και στη μεταρρύθμιση του Εκτελεστικού Συμβουλίου, ώστε να γίνει περισσότερο αντιπροσωπευτικό και να αποτελείται μόνο από αιρετούς Εκτελεστικούς Διευθυντές.

Οι εν λόγω μεταρρυθμίσεις του 2010 αποτέλεσαν συνέχεια ενός ακόμα προγενέστερου πακέτου μεταρρυθμίσεων, το οποίο εγκρίθηκε από το Συμβούλιο Διοικητών τον Απρίλιο του 2008 και τέθηκε σε ισχύ στις 3 Μαρτίου του 2011, με την αποδοχή της τροποποίησης των άρθρων της Συμφωνίας για την ενίσχυση του δικαιώματος ψήφου και συμμετοχής, η οποία εγκρίθηκε στο πλαίσιο της Απόφασης 63-2 από 117 μέλη του Ταμείου, μεταξύ των οποίων και η Ελλάδα, τα οποία αντιπροσωπεύουν το 85% των συνολικών δικαιωμάτων ψήφου.

Σήμερα, με τις υπό κύρωση Αποφάσεις του παρόντος σχεδίου νόμου, η Ελλάδα ευθυγραμμίζεται με τις Αποφάσεις των οργάνων του Διεθνούς Νομισματικού Ταμείου στο οποίο συμμετέχει ως μέλος με πλήρη δικαιώματα από την 27η Δεκεμβρίου του 1945.

Όπως αναφέρθηκε ήδη στις 15 Δεκεμβρίου του 2023 το Συμβούλιο Διοικητών του Διεθνούς Νομισματικού Ταμείου ολοκλήρωσε την Δέκατη Έκτη Γενική Αναθεώρηση των ποσοστώσεων των χωρών μελών και ενέκρινε, βάσει της Απόφασης του με αριθμό 79-1, την αύξηση των συγκεκριμένων ποσοστώσεων κατά 50%.

Η συγκεκριμένη Απόφαση ακολούθησε την, από 7 Νοεμβρίου 2023, σύσταση του Εκτελεστικού Συμβουλίου του Διεθνούς Νομισματικού Ταμείου. Με την εν λόγω αύξηση, το συνολικό ποσό των ποσοστώσεων του Ταμείου ανέρχεται στα 960 δισεκατομμύρια δολάρια ΗΠΑ. Σύμφωνα με το άρθρο 8 της Απόφασης 79-1 κάθε μέλος θα καταβάλει το 25% της αύξησης σε Ειδικά Τραβηκτικά Δικαιώματα σε νομίσματα άλλων μελών οριζόμενων με τη σύμφωνη γνώμη τους από το Ταμείο ή σε οποιονδήποτε συνδυασμό Ειδικών Τραβηκτικών Δικαιωμάτων και τέτοιων νομισμάτων. Το υπόλοιπο της αύξησης θα καταβληθεί από το μέλος στο εγχώριο νόμισμα του.

Σύμφωνα με την απόφαση που κυρώνεται με το παρόν σχέδιο νόμου, η αύξηση των μεριδίων συμμετοχής και των 190 κρατών - μελών του Διεθνούς Νομισματικού Ταμείου κατά 50% αναλογικά της συμμετοχής τους, στο κεφάλαιο του ταμείου και τη μείωση του ύψους των νέων πιστωτικών διευθετήσεων των new arrangements to borrow, είναι κατά 61,3 δισ. SDR, δηλαδή, κατά 16,8%. Συνεπώς, το σύνολο των μεριδίων συμμετοχής του Διεθνούς Νομισματικού Ταμείου θα ανέλθει συνολικά σε 715,7 δισ. SDR, δηλαδή, θα αυξηθεί κατά 238,6 δισ. SDR ή 320 δισ. αμερικανικά δολάρια, με την εν λόγω αύξηση να συνοδεύεται όμως και από μείωση των νέων διευθετήσεων δανεισμού από 364 δισ. SDR σε 303 δισ. SDR. Η συμμετοχή κάθε κράτους - μέλους στο Διεθνές Νομισματικό Ταμείο, θα είναι αναλογική του υπάρχοντος μεριδίου συμμετοχής τους.

Αναφορικά με τη χώρα μας, οι ως άνω αποφάσεις συνεπάγονται την αύξηση του μεριδίου συμμετοχής μας από 2,4 δισ., ειδικά τραβηχτικά δικαιώματα σε 3,6 δισ. ειδικά τραβηχτικά δικαιώματα και τη μείωση του ύψους των νέων διευθετήσεων δανεισμού από 1,7 δισ. SDR σε 1,4 δισ.. Όπως είναι γνωστό, τα ειδικά τραβηχτικά δικαιώματα, αποτελούν ένα είδος διεθνούς αποθεματικού περιουσιακού στοιχείου, διαθέσιμο στα μέλη του Διεθνούς Νομισματικού Ταμείου και το ίδιο το Διεθνές Νομισματικό Ταμείο, το οποίο δημιουργήθηκε από το ταμείο βασισμένο σε ένα σταθμισμένο καλάθι πέντε μεγάλων διεθνών νομισμάτων στο οποίο περιλαμβάνεται προφανώς και το ευρώ, μαζί με το δολάριο Αμερικής, το γιεν, τη λίρα, στερλίνα Ηνωμένου Βασιλείου, το κινεζικό νόμισμα, με σκοπό τη δυνατότητα ανταλλαγής αυτών των δικαιωμάτων με άλλα νομίσματα ή την αποπληρωμή υποχρεώσεων των χωρών - μελών του Διεθνούς Νομισματικού Ταμείου, όπως η εξόφληση δανείων προς αυτό.

Σύμφωνα με την απόφαση του Διεθνούς Νομισματικού Ταμείου που κυρώνεται με το εν λόγω σχέδιο νόμου, αλλά και σύμφωνα με την προβλεπόμενη μεταγενέστερη απόφαση του Διοικητικού Συμβουλίου του ΔΝΤ για τις νέες διευθετήσεις δανεισμού, τα μέλη που πρέπει να δηλώσουν τη συναίνεσή τους και για την αύξηση του μεριδίου συμμετοχής τους και για τη μείωση του ύψους των νέων πιστωτικών διευθετήσεων που τους αντιστοιχεί έως τις 15 Νοεμβρίου του 2024, προκειμένου να επιτευχθεί η πλήρωση των απαιτούμενων προϋποθέσεων, δηλαδή, η παροχή έγγραφης συναίνεσης για την αύξηση της ποσόστωσής τους, από πλήθος μελών που διαθέτουν συνολικά τουλάχιστον το 85% των συνολικών μεριδίων συμμετοχής και για τη μείωση νέων πιστωτικών διευθετήσεων από πλήθος συμμετεχόντων σε αυτές που αντιπροσωπεύουν τουλάχιστον το 90% του ύψους των συνολικών πιστωτικών ρυθμίσεων.

Η ποσόστωση των χωρών - μελών στο ΔΝΤ και επομένως η συνεισφορά τους στο Ταμείο εξυπηρετεί πολλαπλές λειτουργίες. Για παράδειγμα, επηρεάζει τη δύναμη της χώρας μέλους στο Ταμείο, με δεδομένο ότι κάθε χώρα έχει παραπάνω ψήφους ανάλογα με τα ειδικά τραβηχτικά δικαιώματα τα οποία διαθέτει. Από αυτό έπεται, ότι οι μεγαλύτερες οικονομίες έχουν προφανώς περισσότερη επιρροή, αλλά και οι μικρότερες οικονομίες έχουν τη δυνατότητα να διασφαλίσουν τη συμμετοχή τους.

Επιπλέον, το ποσό της χρηματοδότησης στο οποίο μια χώρα μπορεί να έχει πρόσβαση σε περιόδους ανάγκης, είναι άμεσα συνδεδεμένο με την ποσόστωση της. Γενικά όσο μεγαλύτερη είναι η ποσόστωση της χώρας μέλους, τόσο μεγαλύτερη είναι η χρηματοοικονομική βοήθεια στην οποία έχει πρόσβαση σε περίπτωση βεβαίως που την χρειαστεί. Επιπλέον, η ποσόστωση μιας χώρας καθορίζει το μερίδιο της χώρας στα ειδικά τραβηχτικά δικαιώματα, τα οποία είναι αποθεματικά περιουσιακά στοιχεία, εκδίδονται από το ΔΝΤ και μπορούν να ανταλλαχθούν με νόμισμα. Τα συγκεκριμένα δικαιώματα μπορούν να τα κατέχουν αποκλειστικά μέλη του ΔΝΤ και βεβαίως το ίδιο το ΔΝΤ.

Η υπό αριθμόν 79 - 1 Απόφαση του Συμβουλίου Διοικητών, καθορίζει το μέγεθος της δανειοδοτικής ικανότητας του ΔΝΤ και τη σύνθεση των πόρων του. Συγκεκριμένα, η Απόφαση προβλέπει τη διατήρηση της υπάρχουσας δανειοδοτικής ικανότητας του ΔΝΤ μέσω του συνδυασμού της συγκεκριμένης αύξησης των πόρων εκ των ποσοστώσεων και συνάμα της μειωμένης εξάρτησης από δανειοδοτικούς πόρους. Με την εφαρμογή της αύξησης των ποσοστώσεων, οι δανειοδοτικοί πόροι που αποτελούν τις νέες διευθετήσεις δανεισμού θα μειωθούν, ενώ, οι διμερείς συμφωνίες δανεισμού θα καταργηθούν σταδιακά.

Ειδικότερα, οι νέες διευθετήσεις δανεισμού αφορούν σειρά συμφωνιών του Διεθνές Νομισματικού Ταμείου (Δ.Ν.Τ.) και ομάδας μελών - χωρών, καθώς και επιμέρους ιδρυμάτων για την παροχή πρόσθετων χρηματοοικονομικών πηγών προς το Διεθνές Νομισματικού Ταμείου (Δ.Ν.Τ.) σε περιόδους χρηματοοικονομικών κρίσεων, πέρα από τις πηγές χρηματοδότησης που αφορούν τις ποσοστώσεις των κρατών - μελών.

Οι νέες διευθετήσεις δανεισμού χρησιμεύουν ως ένα μέσο διασφάλισης για το Διεθνές Νομισματικού Ταμείου (Δ.Ν.Τ.), ότι αυτό έχει, πράγματι, επαρκείς δυνατότητες δανεισμού, όταν η ζήτηση αυτών των πηγών είναι αυξημένη σε περιόδους χρηματοοικονομικών κρίσεων.

Με την αύξηση κατά 50% των ποσοστώσεων των χωρών – μελών, η οποία εγκρίθηκε στο πλαίσιο της Δέκατης Έκτης Γενική Αναθεώρησης των Μεριδίων Συμμετοχής.

Οι μόνιμες πηγές χρηματοδότησης του Ταμείου ενδυναμώνονται σημαντικά, γεγονός που επιτρέπει στο Ταμείο να μειώσει την εξάρτησή του από μειοδοτικούς πόρους, όπως οι νέες διευθετήσεις.

Ουσιαστικά το «rollback» των νέων διευθετήσεων συνεπάγεται τη μείωση των εν λόγω προσωρινών δανειοδοτικών διακανονισμών και την ανάδειξη των συνεισφορών των χωρών - μελών ως το βασικό εργαλείο του χρηματοοικονομικού πλαισίου του Διεθνές Νομισματικού Ταμείου (Δ.Ν.Τ.).

Όπως αναφέρεται στο άρθρο 10, της Υπ’ αριθ. 79-1 Απόφασης του Συμβουλίου Διοικητών του Διεθνούς Νομισματικού Ταμείου, ενόψει των αυξήσεων των Μεριδίων Συμμετοχής στο πλαίσιο της Δέκατης Έκτης Γενική Αναθεώρησης των Μεριδίων Συμμετοχής, το Εκτελεστικό Συμβούλιο και οι συμμετέχοντες στις νέες διευθετήσεις δανεισμού καλούνται να αναθεωρήσουν τις πιστωτικές ρυθμίσεις των Νέων Διευθετήσεων Δανεισμού, με στόχο την επίτευξη της μείωσης των συγκεκριμένων πιστωτικών ρυθμίσεων, με παράλληλη διατήρηση ευρύτερα των σχετικών μεριδίων, σε συνολικό ποσό που διατηρεί τη δανειστική ικανότητα του Ταμείου ως αποτέλεσμα των υιοθετούμενων αυξήσεων με αυτή την απόφαση, λαμβάνοντας, επίσης, υπ’ όψιν τη λήξη των Διμερών Συμφωνιών Δανεισμού του 2020.

Δεύτερον, να συμπεριλάβουν ασφαλιστική δικλείδα για να διασφαλιστεί ότι η μείωση των πιστωτικών ρυθμίσεων των Νέων Διευθετήσεων Δανεισμού θα τεθεί σε ισχύ, όταν έχουν ληφθεί συναινέσεις για τη μείωση από συμμετέχοντες στις νέες διευθετήσεις, που αντιπροσωπεύουν, τουλάχιστον, το 85% των συνολικών πιστωτικών ρυθμίσεων ή οποιονδήποτε υψηλότερο όριο, που καθορίζεται από το Εκτελεστικό Συμβούλιο.

Η συμμετοχή της χώρας μας στην απόφαση των νέων διευθετήσεων δανεισμού, προβλέφθηκε για πρώτη φορά στην απόφαση με αριθμό 14-5-7-7 του 2010, την οποία υιοθέτησε το Εκτελεστικό Συμβούλιο του Ταμείου, προκειμένου να επιτευχθούν διευρυνόμενες και περισσότερο ευέλικτες νέες διευθετήσεις προς αντιμετώπιση της παγκόσμιας οικονομικής κρίσης του 2008.

Συγκεκριμένα, τότε αποφασίστηκε η συμμετοχή στην απόφαση για νέες διευθετήσεις δανεισμού δεκατριών νέων μελών μεταξύ αυτών και της Ελλάδας και η αύξηση των πόρων των συμμετεχόντων προς το Ταμείο κατά 250 δισεκατομμύρια δολάρια Ηνωμένων Πολιτειών της Αμερικής (Η.Π.Α.).

Όπως είναι γνωστό, η Ελλάδα, τότε, τελικά, δεν προσχώρησε στην απόφαση για τις νέες διευθετήσεις δανεισμού, καθώς εκείνη την περίοδο βίωνε τις συνέπειες της παγκόσμιας οικονομικής κρίσης.

Η Ελλάδα προσχώρησε, τελικά, όμως, στη Συμφωνία για τις νέες διευθετήσεις δανεισμού το 2021, ακυρώνοντάς το με τον ν.4844/2021, τη σχετική απόφαση, όπως αυτή τροποποιήθηκε με την Υπ’ Αριθ. 16-6-45 Απόφαση του Εκτελεστικού Συμβουλίου του Διεθνές Νομισματικού Ταμείου (Δ.Ν.Τ.).

Η ολοκλήρωση της Δέκατης Έκτης Γενική Αναθεώρησης των Μεριδίων Συμμετοχής με αύξηση των ποσοστώσεων, θα συμβάλλει στη διατήρηση και ενίσχυση του μοναδικού ρόλου Διεθνές Νομισματικού Ταμείου (Δ.Ν.Τ.) στο κέντρο του παγκόσμιου δικτύου χρηματοπιστωτικής ασφάλειας.

Επιπλέον, η δυνατότητα των μελών να συμφωνήσουμε σε αύξηση των ποσοστώσεων, ακόμα και χωρίς άμεση αναπροσαρμογή μετοχικές αναλογίες, θα στείλει ένα ισχυρό μήνυμα ότι τα μέλη μπορούν να ενώνονται και να συνεργάζονται, όταν είναι απαραίτητο. Αυτό θα βοηθήσει, επίσης, στη διατήρηση της θέσης του Διεθνές Νομισματικού Ταμείου (Δ.Ν.Τ.) ως πλατφόρμα, όπου τα μέλη του μπορούν να βρίσκουν συλλογικές λύσεις στα παγκόσμια προβλήματα.

Τι επιδιώκει, όμως, το Διεθνές Νομισματικού Ταμείου (Δ.Ν.Τ.) με την αύξηση των ποσοστώσεων και τη μείωση των νέων διευθετήσεων δανεισμού;

Όπως αναφέρεται και στην Ανάλυση Συνεπειών Ρύθμιση του νόμου, η αύξηση των Μεριδίων Συμμετοχής στο Διεθνές Νομισματικού Ταμείου (Δ.Ν.Τ.) σε συνδυασμό με τη μείωση των Νέων Πιστωτικών Διευθετήσεων, θα διατηρήσει, μεν, τη δανειοδοτική του ικανότητα στα 696 δισ. SDR. Ενώ παράλληλα θα μειώσει την εξάρτηση του Ταμείου από δανειοδοτικούς πόρους, θα αποκαταστήσει τον πρωταρχικό ρόλο των ποσοστώσεων στη δανειοδοτική ικανότητα του Ταμείου και θα ενισχύσει τον ρόλο του Διεθνές Νομισματικού Ταμείου (Δ.Ν.Τ.) στο κέντρο του παγκόσμιου δικτύου χρηματοπιστωτικής ασφάλειας.

Επίσης, θα ενδυναμώσει την ικανότητα του Δ.Ν.Τ. να συμβάλει στη διασφάλιση της παγκόσμιας χρηματοπιστωτικής σταθερότητας και να ανταποκρίνεται στις ενδεχόμενες ανάγκες των μελών του σε ένα αβέβαιο κόσμο που είναι επιρρεπής σε κλυδωνισμούς.

Στο σημείο αυτό διευκρινίζουμε ότι οι νέες πιστωτικές διευθετήσεις θεσπίστηκαν για πρώτη φορά το 1997, προκειμένου το Ταμείο να είναι σε θέση να εκπληρώνει πιο αποτελεσματικά το ρόλο του στο διεθνές νομισματικό σύστημα. Συγκεκριμένα, ορισμένες χώρες με την οικονομική ικανότητα να υποστηρίξουν το διεθνές νομισματικό σύστημα συμφώνησαν να παράσχουν πόρους στο Ταμείο με τη μορφή δανείου μέχρι ενός καθορισμένου ύψους μόνο, αν και εφόσον κάτι τέτοιο ζητηθεί από το Ταμείο.

Δεδομένου ότι το Ταμείο είναι θεσμός βασιζόμενος κατά κύριο λόγο σε Μερίδια Συμμετοχής οι πιστωτικές διευθετήσεις μπορούν να χρησιμοποιηθούν μόνο, όταν τα Μερίδια Συμμετοχής δεν επαρκούν για να καλύψουν τα αιτήματα των χωρών για χρηματοδότηση από το Δ.Ν.Τ..

Σήμερα, συμμετέχουν στις νέες πιστωτικές διευθετήσεις 40 χώρες, μεταξύ αυτών και η Ελλάδα, η οποία αν και αρχικά προβλεπόταν, όπως είπα, να προσχωρήσει το 2010, αυτό δεν έγινε λόγω της οικονομικής κρίσης. Έτσι η προσχώρηση της χώρας μας το 2021 ισχυροποιεί έτι περαιτέρω την παρουσία της σε έναν από τους χειρότερους διεθνείς οικονομικούς οργανισμούς, παράλληλα σηματοδότησε το πέρασμα της Ελλάδας από την πλευρά του δανειολήπτη στην πλευρά του πιστωτή. Επιπλέον, δεδομένου του γεγονότος ότι κατά τη διάρκεια των διεργασιών για τη 16η Αναθεώρηση των Ποσοστώσεων του Δ.Ν.Τ. υποστηρίχθηκαν πολλές και διαφορετικές απόψεις, ενώ η ολοκλήρωση της Αναθεώρησης δεν ήταν αυτονόητη, τελικά η επίτευξή της στέλνει ένα ισχυρό μήνυμα ότι τα μέλη του Ταμείου μπορούν να επιδεικνύουν την απαιτούμενη σύμπνοια και να συνεργάζονται, όταν τούτο είναι απαραίτητο.

Έτσι το Δ.Ν.Τ. επιβεβαιώνει και τη λειτουργία του και ότι μπορούν να βρίσκουν συλλογικές λύσεις στα παγκόσμια προβλήματα.

Γιατί η Ελλάδα να συμφωνήσει με την αύξηση του μεριδίου συμμετοχής της;

Τα Μερίδια Συμμετοχής στο Δ.Ν.Τ. δεν έχουν μόνο τον ρόλο του κεφαλαίου που οφείλει κάθε μέλος στο Ταμείο, αλλά συνδέονται και με άλλες σημαντικές λειτουργίες και συγκεκριμένα: Πρώτον, προσδιορίζουν τον αριθμό των ψήφων που δικαιούται κάθε μέλος στις διαδικασίες αποφάσεων του Ταμείου, δεύτερον, προσδιορίζουν το ύψος της βοήθειας που μπορεί να λάβει μια χώρα από το Ταμείο και τρίτον, καθορίζουν το μερίδιο κάθε χώρας σε περίπτωση που το Ταμείο προχωρήσει σε γενική κατανομή SDR, όπως άλλωστε είχε συμβεί τον Αύγουστο του 2021, οπότε η χώρα μας έλαβε από το Διεθνές Νομισματικό Ταμείο 3 δισεκατομμύρια δολάρια Ηνωμένων Πολιτειών, περίπου, της συνολικής κατανομής του Δ.Ν.Τ. ύψους 650 δισεκατομμυρίων δολαρίων Ηνωμένων Πολιτειών.

Με βάση τα παραπάνω η Ελλάδα έχει κάθε λόγο να αυξήσει σε απόλυτο αριθμό το μερίδιο συμμετοχής της στο Διεθνές Νομισματικό Ταμείο διατηρώντας το ποσοστό συμμετοχής της στο Ταμείο. Άλλωστε, ενδεικτικό της σύμπνοιας που υπάρχει αναφορικά με το ως άνω θέμα είναι ότι στις 15 Δεκεμβρίου του 2023, οπότε ολοκληρώθηκε η διαδικασία ψηφοφορίας της πρότασης του Δ.Ν.Τ. για αύξηση των Μεριδίου Συμμετοχής, η πρόταση είχε υπερψηφιστεί από σύνολο μελών του Ταμείου που εκπροσωπούσαν το 92,86% της συνολικής δύναμης ψήφων, άλλωστε η Ελλάδα πάντοτε συμμετείχε στις αυξήσεις των ποσοστώσεων του Δ.Ν.Τ. με την τελευταία να ολοκληρώνεται το 2016 και δυνάμει της οποίας το μερίδιο της χώρας μας είχε και τότε αυξηθεί.

Τονίζουμε δε ιδιαιτέρως το γεγονός ότι το σύνολο των χωρών της Ευρωπαϊκής Ένωσης έχουν συμφωνήσει με την αναθεώρηση των Μεριδίων Συμμετοχής και είναι ήδη σε διαδικασία ολοκλήρωσης των εσωτερικών διαδικασιών τους, προκειμένου να παράσχουν εγκαίρως τη συναίνεσή τους στο Ταμείο. Άλλωστε σε θέματα που αφορούν το Δ.Ν.Τ. πάντοτε συνεργαζόμαστε με τους ευρωπαίους εταίρους μας προς συντονισμό των αποφάσεών μας, λαμβανομένων υπόψη πάντα των επιμέρους ιδιαιτεροτήτων και συμφερόντων των χωρών μας.

Ακόμη θα θέλαμε να επισημάνουμε ότι η αύξηση των συνολικών ποσοστώσεων του Δ.Ν.Τ. συνδέεται και με τη δυνατότητα του Ταμείου να συνεχίζει να παρέχει βοήθεια στις πιο αδύναμες χώρες, ρόλος που ενισχύθηκε έτι περαιτέρω στα χρόνια των αλλεπάλληλων κρίσεων που χτύπησαν κυρίως τις ευάλωτες χώρες.

Η Ελλάδα στηρίζει τον ρόλο αυτό του Ταμείου, γεγονός που αποδεικνύεται και από την παροχή πόρων από τη χώρα μας στο Poverty Reduction and Growth Trust μέσω του οποίου το Δ.Ν.Τ. παρέχει χρηματοδότηση με πολύ ευνοϊκούς όρους σε χώρες χαμηλού εισοδήματος.

Συνεπώς, με το υπό συζήτηση σχέδιο νόμου ενισχύεται η αξιοπιστία και το κύρος της χώρας μας, μέσω της ενίσχυσης της συμμετοχής της σε ένα μεγάλο Διεθνή Οικονομικό Οργανισμό, ο οποίος αποτελεί το δανειστή έσχατης ανάγκης σε περιπτώσεις σοβαρών δημοσιονομικών ανισορροπιών ή ανισορροπιών στο ισοζύγιο πληρωμών τους.

Η συμμετοχή της χώρας στην αύξηση των Μεριδίων Συμμετοχής με την παράλληλη μείωση των Νέων Διευθετήσεων Δανεισμού, θα συμβάλει στην ικανότητα του Ταμείου να ανταποκρίνεται στις έκτακτες χρηματοδοτικές ανάγκες αναδυόμενων οικονομιών οι οποίες αντιμετωπίζουν εξαιρετικές προκλήσεις αναφορικά με την εξυπηρέτηση του χρέους τους, τη διασφάλιση της ευημερίας των πολιτών τους εντός ενός πλαισίου οικονομικής ανάπτυξης, καθώς και την αποτελεσματική αντιμετώπιση των παγκόσμιων προκλήσεων, όπως είναι η κλιματική αλλαγή και οι ραγδαίες τεχνολογικές εξελίξεις.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον Υφυπουργό Εθνικής Οικονομίας και Οικονομικών, τον κύριο Δήμα.

Κυρίες και κύριοι συνάδελφοι, ολοκληρώθηκε η συζήτηση του σχεδίου νόμου του Υπουργείου Εθνικής Οικονομίας και Οικονομικών, με τίτλο, «Κύρωση της υπ’ αριθ. 79-1 Απόφασης του Συμβουλίου Διοικητών του Διεθνούς Νομισματικού Ταμείου σχετικά με την Δέκατη Έκτη Γενική Αναθεώρηση των Μεριδίων Συμμετοχής και του πίνακα για τη μείωση των Νέων Διευθετήσεων Δανεισμού» και στο σημείο αυτό, προχωράμε στην ψήφισή του.

H Εισηγήτρια της Πλειοψηφίας, η κυρία Ασημίνα Σκόνδρα, ψηφίζει υπέρ.

Ο Εισηγητής της Μειοψηφίας, κ. Χαράλαμπος Μαμουλάκης, δήλωσε επιφύλαξη.

Ο Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ», κύριος Παρασκευάς (Πάρις) Κουκουλόπουλος, δήλωσε επιφύλαξη.

Ο Ειδικός Αγορητής της Κ.Ο. «Κ.Κ.Ε.», κ. Χρήστος Τσοκάνης, ψήφισε κατά.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος, δήλωσε κατά.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», ο κύριος Δημήτριος Τζανακόπουλος, ψήφισε κατά.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Ανδρέας Βορύλλας, ψήφισε κατά.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, επιφυλάχθηκε για την Ολομέλεια.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς, ψήφισε κατά.

Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικών, γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Κυρίες και κύριοι συνάδελφοι, στο σημείο αυτό λύεται η συνεδρίαση της Επιτροπής.

Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Ζεμπίλης Αθανάσιος, Θεοχάρης Θεοχάρης (Χάρης), Καββαδάς Αθανάσιος, Καλαφάτης Σταύρος, Καραμανλή Άννα, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τσακαλώτος Ευκλείδης, Βορύλλας Ανδρέας, Νατσιός Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος, Αυγενάκης Ελευθέριος και Σαλμάς Μάριος.

Τέλος και περί ώρα 15.45΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

**ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**